PRU15: Tangga Batu kampung saya, berilah peluang – Ban Hong
Oleh AMRAN MULUP

4 November 2022, 6:28 pm
MELAKA – Calon Barisan Nasional (BN) kerusi Parlimen Tangga Batu, Datuk Lim Ban Hong berikrar menyelesaikan beberapa isu membabitkan nelayan dan petani jika pengundi memberi kepercayaan dan mandat semula kepada BN pada Pilihan Raya Umum ke-15 (PRU15).
Naib Presiden MCA itu berkata, dua perkara tersebut adalah sebahagian daripada isi kandungan manifesto yang akan diperincikan serta diumumkannya selepas sesi penamaan calon esok.
Ban Hong menegaskan, selain itu soal penyuraian trafik, pembangunan sektor pelancongan dan ekonomi setempat khususnya perusahaan mikro kecil dan sederhana (PKMS) turut menjadi tumpuannya.
“Saya akan melaksanakan semua ini jika diberi kepercayaan dan mandat oleh seluruh pengundi di Tangga Batu kerana visi, misi dan hala tuju adalah sejajar dengan polisi kerajaan negeri yang diterajui BN.
“Pelan pembangunan yang dirancang adalah untuk semua pihak tanpa mengira kaum kerana ini adalah janji manifesto yang akan saya umumkan sedikit masa lagi,” katanya ketika ditemui pemberita di sini, hari ini.
Ujarnya, dia dilahirkan di Kampung Cheng di parlimen itu dan mendapat pendidikan awal di Sekolah Rendah Jenis Kebangsaan Cina (SRJKC) Cheng serta Sekolah Menengah Kebangsaan (SMK) Tun Haji Abdul Malek Cheng.

“Ini adalah kampung halaman saya, saya dilahirkan dan membesar di sini, mengapa tidak saya diberi peluang berkhidmat di sini?.
“Rakyat perlu memilih BN kerana parti ini dapat memberikan perkhidmatan yang baik mencakupi seluruh lapisan masyarakat tanpa mengira kaum,” katanya.
Tambahnya, berdasarkan sokongan positif pengundi di empat kerusi Dewan Undangan Negeri (DUN) iaitu Sungai Udang, Klebang, Pantai Kundor dan Paya Rumput, beliau yakin BN mampu merampas kembali kerusi yang tewas kepada Pakatan Harapan (PH) pada PRU14.
“Semalam saya berjalan di Pantai Kundor, Tanjung Minyak dan pagi ini di Sungai Udang serta Paya Rumput nampaknya pengundi memberi sokongan atas pemilihan saya bertanding di sini. Ini petanda positif bagi saya dan BN,” ujarnya. – KOSMO! ONLINE


PRU15: 118 kertas penamaan calon terjual di Terengganu
Oleh MOHD AZLI ADLAN

4 November 2022, 4:54 pm
KUALA TERENGGANU – Sebanyak 118 borang penamaan calon telah dijual Suruhanjaya Pilihan Raya (SPR) Terengganu menjelang hari penamaan calon Pilihan Raya Umum Ke-15 (PRU15) esok.
Menurut sumber, kebanyakan borang itu dibeli wakil empat blok parti dominan iaitu Barisan Nasional (BN), Perikatan Nasional (PN), Pakatan Harapan (PN) dan Gerakan Tanah Air (GTA).
Mereka akan bertanding di lapan kerusi Parlimen di negeri ini iaitu Besut, Setiu, Kuala Nerus, Hulu Terengganu, Kuala Terengganu, Marang, Dungun dan Kemaman.
Setakat ini, kesemua kerusi Parlimen berkenaan dijangka bakal menyaksikan pertembungan sekurang-kurangnya empat penjuru apabila kesemua blok parti dominan telah mengumumkan calon masing-masing.
Sebelum Parlimen dibubarkan pada awal bulan lalu, Pas menguasai lima kerusi iaitu Setiu, Kuala Terengganu, Marang, Dungun.
Barisan Nasional, Parti Pribumi Bersatu Malaysia dan bebas pula masing-masing mewakili satu kerusi. – KOSMO! ONLINE


Lelaki tidur nyenyak atas motosikal di tengah jalan
Oleh KOSMO!

4 November 2022, 5:30 pm
BANGKOK – Sebuah video tular di media sosial Thailand memaparkan beberapa lelaki cuba  mengejutkan seorang penunggang motosikal yang tidur nyenyak di atas kenderaannya di tengah jalan, lapor laman berita Thaiger semalam.
Berdasarkan video dimuat naik dalam sebuah kumpulan perbincangan Facebook, penunggang motosikal itu dilihat  tidur dengan amat nyenyak dengan keadaan mulutnya ternganga luas.
“Bangun. Adakah anda sedar anda sedang tidur di tengah  jalan? Tolong bangun,” kata kumpulan lelaki berkenaan ketika mengejutkan penunggang tersebut.
Dia kemudian terjaga dari tidur dan kelihatan keliru. Menurut lelaki tersebut, dia tidak berada dalam keadaan mabuk dan menunjukkan isyarat dua jari bagi menandakan keadaannya baik.
Dia kemudian meminta salah seorang daripada lelaki yang mengejutkannya agar menghantarnya pulang kerana berasa tidak berdaya lagi untuk menunggang motosikal.
Lokasi kejadian  tidak dinyatakan namun, ia tidak kelihatan seperti jalan yang sibuk di kota raya seperti Bangkok. – Agensi


PRU15: Larangan dron di kawasan tumpuan ramai sehingga 19 November – CAAM
Oleh EDDY AQMAL MOHAMED HAMIDI

4 November 2022, 5:26 pm
PUTRAJAYA – Orang ramai diingatkan agar tidak menerbangkan dron tanpa kelulusan di kawasan tumpuan ramai sepanjang tempoh Pilihan Raya Umum ke-15 (PRU15) berlangsung.
Pihak Berkuasa Penerbangan Awam Malaysia (CAAM) berkata, ia temasuklah semasa tiga tarikh penting yang ditetapkan oleh Suruhanjaya Pilihan Raya (SPR) iaitu Hari Penamaan Calon pada 5 November, Hari Mengundi Awal pada 15 November dan Hari Pengundian pada 19 November.
“Larangan ini juga termasuk sepanjang tempoh berkempen selama 14 hari bermula selepas Hari Penamaan Calon.
“Ini adalah untuk memastikan kelancaran PRU15 selain bagi mengelak berlakunya sebarang kejadian tidak diingini terutamanya membabitkan aspek keselamatan dan sekuriti orang ramai khususnya para pengundi,” katanya dalam kenyataan hari ini.
Tegas CAAM, semua pengendalian aktiviti dron di Malaysia tertakluk di bawah Seksyen 4 Akta Penerbangan Awam 1969 (Akta 3); Peraturan 98, Peraturan 140-144, Peraturan-Peraturan Penerbangan Awam Malaysia (MCAR 2016) dan Civil Aviation Directives (CADs). – KOSMO! ONLINE


[KEMASKINI] Nampak mulut Ashraf berbuih sebelum tenggelam
Oleh DIYANATUL ATIQAH ZAKARYA

4 November 2022, 5:09 pm
MELAKA – Seorang kanak-kanak lelaki berusia 7 tahun dikhuatiri lemas di Pantai Puteri, Tanjung Kling di sini, hari ini.
Pasukan bomba dari Balai Bomba dan Penyelamat (BPP) Tangga Batu tiba di lokasi kira-kira 3.50 petang tadi bagi melakukan operasi mencari dan menyelamat.
Difahamkan kanak-kanak tersebut dipanggil ‘Ashraf’ keluar bermain bersama tiga rakannya yang lain selepas menunaikan solat Jumaat di masjid berhampiran.
Menurut salah seorang rakan mangsa, dia dan kanak-kanak tersebut telah pergi ke pesisiran pantai berkenaan dan bermain di atas tembok batu di gigi air.
“Saya dah pesan dekat (Ashraf) jangan main jauh-jauh tetapi tiba-tiba terjun dari tembok dan saya nampak mulutnya berbuih-buih sebelum tenggelam.
“Saya panik dan terus menjerit meminta tolong,” katanya ketika ditemui di sini hari ini.

Sehingga pukul 4.40 petang tadi operasi mencari mangsa masih dijalankan.
Ibu mangsa yang merupakan ibu tunggal turut berada di lokasi.
Berita lanjut menyusul. – KOSMO! ONLINE


PRU15: ‘Tak patut bertanding atas tiket parti lain’
Oleh NORLIDA AKMAR IDROS

4 November 2022, 4:48 pm
KUALA NERANG – Barisan Nasional (BN) mengambil pendekatan bertenang seterusnya berusaha sedaya upaya memenangi kerusi Parlimen ditandingi kalangan pemimpin UMNO yang berpaling tadah selepas tidak dicalonkan pada Pilihan Raya Umum Ke-15 (PRU15).
Naib Presiden UMNO, Datuk Seri Mahdzir Khalid berkata, BN akan melakukan yang terbaik untuk memastikan kemenangan calonnya di kerusi terlibat.
“Insya-Allah kita cuba yang terbaik dan kita bawa bertenang. Ini kerana kita masih ada 14 hari lagi sehingga tiba hari mengundi nanti,” katanya.
Beliau yang juga Menteri Pembangunan Luar Bandar berkata demikian kepada pemberita selepas Majlis Ramah Mesra bersama Guru-Guru KAFA serta Jawatankuasa Masjid Daerah Padang Terap serta Program tanggungjawab sosial korporat (CSR) Pendidikan Yayasan Pelajaran Mara (YPM) di sini hari ini.
Kata beliau, tindakan pemimpin UMNO bertanding atas tiket parti atau gabungan lain tidak sepatutnya berlaku.
“Saya fikir ini satu perkara yang tidak sepatutnya berlaku tetapi sudah ada yang berlaku. Jadi ada sesuatu yang tidak berapa menariklah sebab ada yang telah buat keputusan begitu drastik,” ujarnya.

Ketika ditanya berhubung tindakan yang akan diambil kepada pemimpin terlibat, kata beliau, ia sudah dinyatakan dalam perlembagaan parti.
“Kita tak fikir kerana kita fikir pilihan raya dulu, kemudian kita fikir. Namun sekarang dia tidak peduli dah tajuk itu termasuk keahlian dia.
“Saya tengok dah jadi keluarga 69, yang sebelah sana macam itu, sebelah sini macam itu juga. Saya ingat zaman sudah berubah.
“Betullah orang kata politik itu sangat dinamik, memang dinamik sungguhlah,” tambahnya. – KOSMO! ONLINE


Azwan Ali cabar Azmin, sah bertanding Parlimen Gombak
Oleh MOHD. HAIKAL ISA

4 November 2022, 5:11 pm
PETALING JAYA – Bukan lagi cakap kosong, pengacara sensasi, Azwan Ali membuat pengesahan akan bertanding dalam Pilihan Raya Umum Ke-15 (PRU15)  merebut kerusi Parlimen Gombak atas tiket calon Bebas.
Azwan ketika dihubungi Kosmo! Online, berkata, beliau tidak kisah dengan kritikan orang ramai menyifatkan penglibatannya kali ini sebagai ‘pengacau’ yang membawa kepada perpecahan undi.
“Saya tak hairan apa orang nak cakap tapi apa yang penting, saya berasa sangat bertanggungjawab untuk melakukan perubahan di negara ini.
“Buat para pengikut, saya tahu kalian mahukan saya bertanding. Tak kisahlah saya menang atau tidak, itu bukan sebab mengapa saya berani bertanding.
“Saya gemuruh sebab akan melawan dua personaliti iaitu penyandang, Azmin Ali dan Amiruddin Shari. Tapi, kalau tanya saya, sokongan saya ‘pergi’ kepada Amiruddin Shari. Mengapa? Saya akan beri penjelasan dan jawapan esok hari,” katanya.
Azwan atau mesra disapa dengan nama Diva AA bakal berdepan abangnya, Datuk Seri Mohamed Azmin Ali yang sebelum ini dilaporkan sedia mempertahankan kerusi Parlimen Gombak pada PRU15.

Pengacara bermulut laser itu juga bakal menentang Menteri Besar Selangor, Datuk Seri Amiruddin Shari yang mewakili Pakatan Harapan (PH).
Azwan berkata, andai tidak bernasib baik pada pada PRU15, beliau tidak kecil hati kerana mendapat sokongan ramai termasuk daripada Amiruddin yang juga Ahli Dewan Undangan Negeri (ADUN) Sungai Tua dan Ketua Cabang PKR Gombak.
Azwan, 56, berkata, beliau akan hadir ke Pusat Penamaan Calon di Sekolah Menengah Kebangsaan (SMK) Sungai Pusu, Gombak, esok.
Beliau sempat memberi peringatan kepada abangnya, Azmin untuk tidak terlalu mendongak ke atas dengan kejayaan yang bersifat sementara.
“Saya akan datang awal pada hari penamaan calon esok. Pukul 8 pagi saya akan terpacak di sana! Buat Azmin Ali, selamat maju jaya buat anda. Ingatlah asal usul kita.
“Saya minta dia hayatilah lagu lirik lagu Allahyarham Datuk Sharifah Aini, Terbang Helang.
“Lagu itu saya tujukan buat Azmin. Dia boleh menang dan dia boleh terus terbang tinggi dengan labu-labunya, tapi ingat, suatu hari dia akan jatuh,” tuturnya.
Menurutnya lagi, kalau sebelum ini pada PRU14 dia berhabis puluhan ribu untuk bertanding kerusi DUN Bukit Antarabangsa, kali ingin beliau menganggarkan lebih RM50,000 untuk kerusi Parlimen.
“Saya keluar duit sendiri. Tiada orang sponsor atau taja. Saya tak kisah berhabis wang berpajak gadai demi melihat Malaysia yang maju dan ‘bersih’.
“Orang nak maki atau cemuh saya, silakan tapi saya tahu apa yang saya buat. Bukan hanya berpeluk tubuh jari jemari ligat atas papan kekunci telefon,” katanya lagi.
Terdahulu, Azwan yang bertanding sebagai calon Bebas pada PRU14 bagi DUN Bukit Antarabangsa mencuri perhatian netizen apabila memuat naik beberapa keping foto dirinya dengan solekan ala wanita.
Pada PRU14 empat tahun lalu, Azwan hanya meraih 90 undi sekali gus tewas di kawasan tersebut selepas menghabiskan berhabis puluhan ribu ringgit untuk berkempen. – KOSMO! ONLINE


2 lagi ‘Iron Lady’ panjat bangunan dikesan netizen
Oleh KOSMO!

4 November 2022, 5:00 pm
PETALING JAYA – Dua lagi wanita yang menjadikan pekerjaan membersihkan dan mencuci cermin bangunan sebagai kerjaya mereka telah mencuri tumpuan netizen yang rata-ratanya kagum dengan keberanian tersebut.
Perkongsian video di TikTok milik Joe joe, semalam telah tular di media sosial dan meraih sebanyak 2.2 juta tontonan dan 5,034 komen setakat hari ini.
Terdahulu, Kosmo! Online berkongsi kisah tular seorang wanita yang digelar ‘Iron Lady’ sedang berada di puncak Menara Berkembar Kuala Lumpur City Centre (KLCC) ketika ditugaskan menukar lampu di puncak menara bangunan tersebut.
Menerusi video perkongsian di akaun TikTok @siva_wwc6, wanita berhijab yang lengkap memakai alat keselamatan itu dilihat langsung tidak gentar bekerja di bahagian paling tinggi mercu tanda Kuala Lumpur berketinggian 88 tingkat itu.
Sementara itu, salah seorang daripada dua wanita berkenaan ketika disoal Joe joe telah memperkenalkan diri sebagai Yana dan berasal dari Perlis.
“Tak apa hari hujan janji sama (ada) Intan. Nak turun laju tak boleh takkan nak tinggalkan dia orang.

“Janji tenang is cool. Hari ni aku ada dua bidadari yang tak bersayap ini Intan,” coret Joe joe.
Seperti biasa, kerjaya unik dan mencabar imi sudah tentu meraih keterujaan neziten yang tumpang ‘gayat’.
“Dia hayun macam duduk dekat buai je,” kata NescafeBeng.
“Buat mcm buai kat taman eh, aku dah berpeluh tangan ni,” ujar Khai pula.
Menjengah ke ruangan komen, ramai mengucapkan tahniah kepada kumpulan wanita digelar ‘Iron Lady’ oleh netizen kerana memilih kerjaya yang cukup mencabar tersebut
“Tahniah atas keberanian Yana dan Intan bkn semua orang boleh lakukan kerja ni,” puji Tokmat. – KOSMO! ONLINE


PRU15: Ku Li tidak mahu bermegah jadi calon paling lama
Oleh AIMUNI TUAN LAH

4 November 2022, 4:50 pm
GUA MUSANG – Veteran UMNO, Tengku Razaleigh Hamzah menyifatkan menjadi calon paling lama dalam Barisan Nasional (BN) dan memegang rekod paling lama sebagai Ahli Parlimen selama 12 penggal bukan satu kemegahan buat dirinya.
Menurut Tengku Razaleigh atau dikenali sebagai Ku Li, beliau menerima dengan terbuka keputusan yang dibuat oleh pucuk kepimpinan yang memberi ruang kepadanya terus berkhidmat sebagai wakil rakyat.
“Saya paling lama dalam rekod, tapi bukanlah satu kemegahan dan rakyat di sini masih perlukan saya malah dikehendaki bertanding semula. Terutama sekali Orang Asli, berkali-kali datang minta saya supaya jangan tarik diri jika ditawar untuk bertanding.
“Saya sendiri dah lama sangat dan patut beri jalan untuk orang lain. Barangkali ini adalah ‘last of the hurrah,” katanya kepada pemberita selepas merasmikan Kejohonan Bola Jaring Piala Ku Li di Bukit Cekati di sini hari ini.
Menurut Tengku Razaleigh, dia tidak menafikan banyak pelapis pemimpin muda di daerah ini.
Katanya, beliau turut menasihatkan pemimpin yang akan datang dapat mengutamakan kestabilan dan kebajikan rakyat di negeri ini.

Ku Li,85, bakal mengukuhkan statusnya sebagai wakil rakyat paling lama berkhidmat di negara ini, selama lebih 10 penggal di peringkat Parlimen dan negeri, jika memenangi kerusi Parlimen Gua Musang pada Pilihan Raya Umum ke-15 (PRU15) pada 19 November ini.
Beliau akan mempertahan kerusi itu yang pertama kali dimenanginya tanpa bertanding pada tahun 1974 yang ketika itu dikenali sebagai Ulu Kelantan. – KOSMO! ONLINE


Thailand keluar amaran serpihan roket China jatuh esok
Oleh KOSMO!

4 November 2022, 4:49 pm
BANGKOK – Agensi Pembangunan Teknologi Geo-Informatik dan Angkasa Lepas (GISTDA) mengeluarkan amaran kepada 11 wilayah agar berwaspada terhadap kebarangkalian serpihan roket milik China terhempas di Thailand, lapor laman berita Thaiger.
Penyelidik dan pakar mekanik orbit GISTDA, Sittporn Chamnarnsin berkata, roket Longmarch 5B-4Y diramal jatuh esok.
Ia kini memasuki atmosfera Bumi dan berada pada ketinggian sekitar 177 kilometer.
Longmarch 5B-4Y memiliki berat 21.6 tan, namun pakar-pakar menjangkakan tidak semua bahagian roket  itu akan terhempas ke  Bumi kerana kebanyakan komponennya akan hancur dan terbakar di atmosfera.
Sittporn berkata, risiko  serpihan roket itu terhempas di Thailand adalah kecil iaitu 1.4 peratus.
Ia dikatakan bergerak merentasi Thailand  antara pukul 1.54 petang hingga 1.56 petang (waktu tempatan) dengan melintasi wilayah Chiang Rai, Chiang Mai, Payao, Nan Nong Khai, Udon Thani, Kalasin, Roi Et, Yasothorn, Amnat Charoen dan Ubon Ratchathani.

Tambah GISTDA, pihaknya hanya dapat menganggarkan lokasi serpihan roket itu jatuh apabila ia berada pada altitud sekitar 130 kilometer.
Ia  dijangka jatuh di laut, namun arahnya boleh berubah bergantung kepada beberapa faktor seperti cuaca.
“Penduduk perlu sentiasa mengikuti rapat perkembangan berita. Objek angkasa lepas boleh menjejaskan kehidupan kita lebih daripada yang kita sangkakan,” kata Sittiporn. – Agensi


PRU15: 77 lokasi panas di Selangor
Oleh MOHD YUNUS YAKKUB

4 November 2022, 4:59 pm
SHAH ALAM – Polis mengenal pasti 77 lokasi panas di sekitar Selangor sepanjang Pilihan Raya Umum ke-15 (PRU15).
Ketua Polis Selangor, Datuk Arjunaidi Mohamed berkata, ini berikutan lokasi tersebut mudah berlakunya kekecohan disebabkan faktor-faktor sensitif.
Katanya, sebuah pasukan khas telah ditubuhkan bagi  memastikan tiada pihak membuat kacau ganggu sepanjang proses PRU15 termasuk dalam tempoh penamaan calon, kempen, hari mengundi serta pasca PRU.
“Tiada pengecualian terhadap mana-mana pihak dengan tindakan sewajarnya akan diambil berdasarkan lunas undang-undang.
“Ini termasuk mengikut Akta Pilihan Raya 1958 dan Akta Perhimpunan Aman 2012,” katanya pada sidang akhbar PRU15 di Ibu Pejabat Polis Kontinjen (IPK) Selangor.
Beliau menegaskan polis turut memberikan tumpuan terhadap lima kerusi panas Parlimen yang dijangka berlaku persaingan sengit antara parti bertanding.

Ujarnya, ini meliputi Sabak Bernam, Sungai Besar, Kuala Selangor, Gombak dan Sungai Buloh.
“Kerusi bagi ‘heavyweight pula melibatkan Gombak, Shah Alam, Sungai Buloh, Ampang, Pandan, Kuala Selangor serta Sepang.
“Justeru, seramai 4,956 polis akan ditempatkan bagi tugasan di pusat penamaan calon esok,” katanya.
Tambah beliau, secara keseluruhan sejumlah 13,836 pegawai dan anggota polis akan ditempatkan di lokasi seperti pusat mengundi, saluran, pusat penjumlahan undi dan kawalan keselamatan semasa hari pengundian pada 19 November ini.
Arjunaidi turut memaklumkan berlaku penutupan jalan-jalan kecil di sekitar pusat penamaan calon esok di Petaling Jaya, Klang Utara, Shah Alam, Kajang, Gombak, Hulu Selangor, Ampang Jaya, Sungai Buloh dan Sabak Bernam.
“Manakala penutupan jalan utama adalah melibatkan dua daerah iaitu bagi Gombak di Jalan Persiaran 3, Bandar Baru Selayang, Lorong Sekolah SMK Sg Pusu.
“Bagi Petaling Jaya pula adalah Jalan Yong Shook Lin berhadapan IJM hingga menara Choy Fook Onn, Jalan 52/18 -Texas hingga Restoran Ajmeer dan
Jalan Lebuh Bandar Utama,” kataya.
Dalam pada itu, beliau mengingatkan orang ramai tidak menerbangkan drone di kawasan tidak dibenarkan sepanjang tempoh penamaan calon berlangsung.
Penyokong parti yang berarak menaiki kenderaan juga diingatkan untuk mematuhi peraturan lalu lintas seperti penggunaan topi keledar bagi mengelak tindakan kompaun diambil.
“Setakat hari ini, terdapat satu laporan di Petaling Jaya mengaitkan satu parti yang menjalankan kempen. Kes disiasat di bawah Seksyen 9 Akta Perhimpunan Aman 2012,” katanya. -KOSMO!ONLINE


PRU15: Usia tidak halang Khalid Yunus bertanding di Jempol
Oleh NOR SHAFAWATI YUP

4 November 2022, 4:29 pm
JEMPOL – Walaupun menjadi calon paling berusia di Parlimen Jempol pada Pilihan raya Umum ke-15 (PRU15), Timbalan Presiden Parti Bumiputera Perkasa Malaysia (Putra), Tan Sri Mohd. Khalid Yunus yakin mampu memberi saingan sengit pada parti lawan.
Mohd. Khalid, 79, yang pernah menjadi Ahli Parlimen Jempol selama empat penggal dari 1986 hingga 2004 berkata, usia bukan penghalang untuk beliau memberikan khidmat bakti kepada masyarakat di kawasan itu.
“Kalau ikutkan saya tidak berminat untuk terjun semula ke gelanggang politik, namun saya kecewa dengan pelbagai kemelut melanda politik kita sehingga kerajaan Malaysia dikatakan lemah.
“Itu sebabnya bila Tun Dr. Mahathir mencadangkan saya mengasaskan atau menubuhkan satu Gerakan Tanah Air (GTA) dan saya yang berada dalam Parti Putra bersetuju bersama-sama gerakan itu yang disertai empat buah parti Melayu,” katanya.
Berkenaan keputusan bertanding di Parlimen Jempol pula, beliau berkata, sejak bersara tidak nampak banyak perubahan terutama membabitkan orang muda dan perkara itu sekali gus akan memberi fokus memperjuangkan nasib golongan belia di Jempol yang dilihat masih jauh ke belakang.
“Manifesto dan perjuangan saya adalah untuk memberi fokus kepada anak muda sama ada tinggal di kampung atau tanah rancangan Felda terutama dalam bidang pendidikan dan kemahiran.

“Lagipun, saya pernah tubuhkan lima buah Wisma Belia di kawasan Jempol, tetapi amat mengecewakan kemudahan itu kini terabai selepas saya tidak lagi menjadi wakil rakyat,” katanya.
Mohd. Khalid pernah menjadi Timbalan Menteri Tanah dan Pembangunan Koperasi, selain Timbalan Menteri Pelajaran, Timbalan Menteri Penerangan serta Timbalan Menteri Pembangunan Usahawan.
Difahamkan, setakat ini kerusi Parlimen Jempol akan berdepan pertandingan empat penjuru.
Pada PRU14 kerusi itu dimenangi Barisan Nasional iaitu Datuk Mohd. Salim Mohd. Sharif dengan majoriti 1,631 undi selepas memperoleh 26,819 undi menewaskan calon PKR Kamarulzaman Kamdias (25,188 undi) dan calon Pas Mustaffa Daharun (5,267 undi). – KOSMO! ONLINE


Shah Rukh Khan ibarat raja India
Oleh KOSMO!

4 November 2022, 3:53 pm
PETALING JAYA – Bintang filem dari India, Shah Rukh Khan yang menyambut hari kelahirannya yang ke-57 Rabu lalu dilihat ibarat raja apabila dikerumuni peminatnya.
Difahamkan para peminat pelakon Bollywood itu akan menjadikan tarikh 2 November setiap tahun seperti perayaan besar bagi menyatakan kecintaan mereka terhadap Shah Rukh Khan.
Seperti tahun- tahun sebelumnya, pelakon tersebut akan menyapa peminatnya saban tahun melalui tingkat tiga rumahnya yang terletak di Mumbai, India.
Menurut satu portal tempatan India, para peminat pelakon ini kebiasaannya datang awal pagi di perkarangan rumah agam Shah Rukh Khan iaitu sekitar pukul 2 pagi.
Ada juga peminat yang tinggal di negeri-negeri lain turut datang untuk menyambut hero pujaan ramai itu dan ada juga yang sanggup tidur beberapa hari di sekitar jalan masuk rumah Shah Rukh Khan.
“Peminat pelakon ini begitu fanatik dan teruja untuk menyambut hari kelahiran ‘hero India’ ini.

“Ada yang datang dari daerah lain dengan perjalanan jauh beratus kilometer semata-mata untuk melihat Shah Rukh Khan di hadapan mata,” jelas portal Scroll.in. – KOSMO! ONLINE.


PRU15: Fokus kemenangan parti, sokong calon dipilih – PM
Oleh ABDUL RASHID ABDUL RAHMAN

4 November 2022, 4:45 pm
BERA – Perdana Menteri, Datuk Seri Ismail Sabri Yaakob meminta semua ahli Barisan Nasional (BN) memberikan fokus memastikan kemenangan parti dengan menyokong calon yang dipilih.
Beliau yang juga Naib Presiden UMNO berkata, semua ahli BN perlu bekerja keras dan mengenepikan perbezaan pandangan dan masalah yang timbul kerana apa yang penting adalah parti.
“Saya mendengar ada bahagian dan Parlimen yang mengalami sedikit masalah dan ini merupakan perkara yang biasa setiap kali pilihan raya negeri, pilihan raya kecil atau pilihan raya umum sekali pun memang akan ada isu-isu yang timbul di kawasan Parlimen.
“Saya pernah sebutkan dulu bahawa tidak semua yang akan bertanding walaupun di setiap kawasan Parlimen semuanya layak untuk bertanding tetapi yang terpilih seorang sahaja,”katanya dalam sidang akhbar selepas melawat bilik gerakan BN Bera di sini hari ini.
Isu pemilihan calon menjadi antara isu panas dalam BN pada masa ini selepas beberapa nama besar digugurkan selain pemilihan calon baharu yang mendapat bantahan sebahagian ahli-ahli BN.
Ekoran itu juga terdapat bekas Ahli Parlimen BN seperti Datuk Seri Shahidan Kassim yang digugurkan, membuat keputusan bertanding atas tiket Perikatan Nasional (PN) begitu juga penyandang Ahli Parlimen Maran, Datuk Seri Ismail Abd. Muttalib yang bertanding mewakili PN.

Sementara itu mengulas mengenai penamaan calon esok beliau meminta semua penyokong parti tidak menimbulkan provokasi yang boleh menyebabkan berlakunya perbalahan.
Beliau berkata, semua penyokong yang akan turun menyokong calon perlulah hormat menghormati antara satu sama lain dan memberi keutamaan kepada keharmonian.
“Kita semua sama-sama hantar mengiringi calon kita dengan harapan calon kita boleh bertanding dengan baik dan menang selepas itu, esok hanyalah hari pertama penamaan calon, jadi janganlah tiba-tiba kerana provokasi terebut berlaku pergaduhan dan sebagainya.
“Yang pentingnya semua mempunyai nawaitu yang sama untuk menawarkan diri berkhidmat kepada rakyat,”ujarnya. – KOSMO! ONLINE


Kanak-kanak 7 tahun dikhuatiri lemas di Pantai Puteri
Oleh DIYANATUL ATIQAH ZAKARYA

4 November 2022, 4:32 pm
MELAKA – Seorang kanak-kanak lelaki berusia 7 tahun dikhuatiri lemas di Pantai Puteri, di sini, hari ini.
Pasukan bomba dari Balai Bomba dan Penyelamat Tangga Batu tiba di lokasi kira-kira 3.50 petang tadi bagi melakukan operasi mencari dan menyelamat.
Difahamkan kanak-kanak tersebut bermain di kawasan pesisiran pantai itu bersama tiga rakannya sebelum dikatakan lemas.
Berita lanjut menyusul. – KOSMO! ONLINE


PRU15: 4,326 borang pencalonan terjual
Oleh MOHD RASDAN AHMAD

4 November 2022, 4:34 pm
PETALING JAYA – Sebanyak 4,326 borang pencalonan bagi Parlimen dan Dewan Undangan Negeri (DUN) untuk Pilihan Raya Umum ke-15 (PRU15) sudah dijual setakat hari ini di seluruh negara.
Menurut statistik yang dikeluarkan Suruhanjaya Pilihan Raya (SPR), daripada jumlah tersebut, 3,036 adalah borang penamaan calon bagi Parlimen manakala 1,290 lagi bagi DUN.
Di peringkat Parlimen, Sabah mencatatkan penjualan borang tertinggi iaitu 716, diikuti Perak (326), Selangor (266), Kelantan (262), Johor (253), Pulau Pinang (219), Kuala Lumpur dan Putrajaya (163), Kedah (150), Pahang (144), Terengganu (118), Sarawak (100) dan Melaka (73).
Walaupun Perlis hanya mempunyai tiga kawasan Parlimen, namun mencatatkan jualan 52 borang pencalonan Parlimen, jauh lebih tinggi berbanding Negeri Sembilan hanya 24 borang terjual setakat ini.
Sementara di ibu pejabat SPR Putrajaya, turut mencatatkan jualan borang calon Parlimen sebanyak 170.
Manakala di peringkat DUN, jualan borang terbanyak adalah di Perak iaitu sebanyak 654, Pahang (422) dan Perlis 153 manakala jualan borang calon DUN di ibu pejabat SPR pula adalah sebanyak 61. – KOSMO! ONLINE.


Pengetua ibarat panglima sekolah
Oleh NUR AMALINA AZMAN

4 November 2022, 4:40 pm
LANGKAWI – Yayasan Guru Malaysia Berhad (YGMB) mendedahkan ramai ahlinya yang berusia 50 tahun ke bawah menghidap pelbagai jenis penyakit kritikal seperti jantung dan kanser hingga mendorong mereka menyalurkan dana bantuan mencecah RM1.6 juta sepanjang tahun ini.
Ketua Pegawai Eksekutifnya, Datuk Wan Munadi Wan Mamat berkata, dana yang disalurkan melalui kategori manfaat skim ahli itu merangkumi khairat kematian, penyakit kritikal dan keilatan yang disebabkan kemalangan atau faktor lain.
Katanya, setakat ini ahli telah banyak membuat tuntutan manfaat tersebut melalui skim 18, 16, emas dan ahli seumur hidup.
“Manfaat ini disediakan untuk lebih 100,000 ahli yang berdaftar dengan YGMB. Bantuan itu dapat membantu waris meneruskan kehidupan apabila berlaku musibah yang tidak dijangka seperti kemalangan dan kematian disebabkan penyakit kronik,” katanya.
Beliau ditemui selepas menghadiri Persidangan Kebangsaan Pengurusan Pengetua Sekolah Malaysia ke 60 dengan kerjasama Majlis Pengetua Sekolah Malaysia (MPSM) di sini baru-baru ini.
Menurut Wan Munadi, penglibatan YGMB dalam program itu sebagai usaha untuk membantu peningkatan profesionalisme guru di bawah tanggungjawab sosial korporatnya.

Tambahnya, pengetua diibaratkan seperti panglima yang memimpin sesebuah sekolah dengan tujuan untuk pelajar mencapai kecemerlangan.
“Penganjuran majlis seperti ini akan membantu pengetua mengangkat sektor pendidikan ke aras yang lebih tinggi,” ujarnya.
Sementara itu, Yang Dipertua MPSM, Mohd. Ariffin Ab. Rahman berkata, perkongsian pintar di antara pengetua sekolah Malaysia dengan YGMB dapat memastikan kebajikan pengetua sekolah terjaga.
“Kewujudan YGMB dapat membantu kita untuk merealisasikan hasrat MPSM untuk menjaga kebajikan, kesihatan dan kesejahteraan ahlinya,” katanya. – KOSMO! ONLINE


6,700 peniaga luar bandar tawar transaksi tanpa tunai
Oleh MOHD AZLI ADLAN

4 November 2022, 4:24 pm
HULU TERENGGANU – Usaha kerajaan untuk menggalakkan transaksi tanpa tunai di kawasan luar bandar semakin menampakkan hasil apabila 6,700 peniaga menyertai Program Inisiatif Pendigitalan Sektor Peruncitan (Redi).
Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata, penyertaan tersebut menghampiri sasaran 15,000 peniaga luar bandar menjelang akhir tahun ini.
“Kita menggalakkan transaksi tanpa tunai ditingkatkan dalam urusan jual beli di kawasan luar bandar menerusi penggunaan aplikasi e-Dompet.
“Ia memberi banyak kelebihan kepada kedua-dua pihak peniaga dan pengguna,” katanya selepas melancarkan program Redi di Pasar Tani Kuala Ping di sini hari ini.
Seramai 30 peniaga pasar tani tersebut mendaftar dengan program Redi sekali gus mula menawarkan perkhidmatan transaksi tanpa tunai gerai jualan masing-masing.
Rosol berkata, pengguna luar bandar perlu didedahkan dengan penggunaan transaksi tanpa tunai yang lebih mudah, cepat dan selamat.

Tambah beliau, transaksi sama juga memudahkan golongan peniaga mengemaskini akaun perniagaan masing-masing. – KOSMO! ONLINE


Kereta mewah buat pembakar semangat Tya Arifin
Oleh NUR AL-FAIRUZA SYARFA NOR SAIDI

4 November 2022, 3:30 pm
PETALING JAYA – Pelakon juga usahawan popular, Tya Arifin terkedu dan gembira apabila menerima kejutan berupa sebuah kereta mewah jenis Tesla model Y sempena hari lahirnya ke-28 dan ulang tahun perkahwinan ketujuh daripada suaminya, Asyraf Khalid.
Menerusi perkongsian yang dimuat naik Instagram dan YouTubenya, Tya atau nama lengkapnya Nurtria Wulandari Arifin ceria saat diraikan dengan  hadiah berupa kereta Tesla berwarna putih oleh Asyraf.
“Terima kasih sayang (panggilan untuk suaminya). Walaupun saya tidak faham mengenai kereta tapi saya gembira dapat kereta.
“Terima kasih dan selamat ulang tahun perkahwinan juga untuk awak. Kita sudah tujuh tahun bersama. Sememangnya saya sangat gembira kerana masih lagi ada di sebelah sayang,” ujar Tya.
Dalam video tersebut, Asyraf memberitahu dia menghadiahkan kereta kepada isterinya sebagai pembakar semangat agar isterinya itu lebih kuat bekerja.
“Saya bagi hadiah ini bersempena ulang tahun perkahwinan dan hari jadi.

“Terima kasih sayang jadi isteri dan ibu yang baik untuk saya dan anak-anak,” kata anak tiri kepada penyanyi tersohor Datuk Seri Siti Nurhaliza itu.
Hasil semakan Kosmo!, harga Tesla model Y adalah sekitar RM345,800 hingga RM481,900 sebuah.
Sekitar Julai lalu, pasangan suami isteri itu berkongsi rasa sebak apabila terpaksa menjual kereta utama mereka selepas lima tahun digunakan. Bagaimanapun Tya dan Asyraf tidak berkongsi sebab mereka menjual kereta tersebut.
Untuk rekod, Asyraf dan Tya berkahwin pada 1 November 2015. Pasangan tersebut dikurniakan dua cahaya mata iaitu Arif Jiwa dan Azzahra Jiwa yang masing berusia lima dan tiga tahun. -KOSMO! ONLINE


Mahkamah: Penamaan calon diteruskan esok, permohonan peguam ditolak
Oleh NORLIZAH ABAS

4 November 2022, 4:21 pm
PUTRAJAYA – Seorang pengundi kawasan Parlimen Pandan tidak dibenar menangguhkan perjalanan Pilihan Raya Umum ke-15 (PRU15) yang bermula dengan penamaan calon esok, selepas permohonannya ditolak oleh Mahkamah Rayuan hari ini.
Syed Iskandar Syed Jaafar yang juga seorang peguam turut gagal mendapat perintah injunksi menghalang Suruhanjaya Pilihan Raya (SPR) dan Kerajaan Malaysia melaksanakan persediaan sehingga hari pengundian pada 19 November ini.
Dengan keputusan itu, proses penamaan calon di seluruh negara diteruskan esok.
Panel tiga hakim diketuai oleh Datuk Vazeer Alam Mydin Meera memutuskan demikian selepas berpuas hati isu-isu yang dibangkitkan, akan didengar dan diputuskan pada rayuan penuh pada 14 November ini.
Keputusan sebulat suara itu turut dicapai oleh Hakim-Hakim Datuk M. Gunalan dan Datuk Seri Mariana Yahya. Mahkamah tidak mengeluarkan perintah mengenai kos.
Selain memfailkan permohonan bagi menangguhkan keputusan Mahkamah Tinggi, Syed Iskandar turut memohon perintah injunksi bagi menghalang PRU15 dijalankan.

Hakim Vazeer Alam ketika membacakan keputusan tersebut berkata, permohonan bagi menangguhkan keputusan Mahkamah Tinggi itu ditolak kerana hakim bicara tidak mengeluarkan sebarang perintah sama ada melarang atau meneruskan perjalanan PRU15.
“Oleh kerana hakim berkenaan tidak mengeluarkan sebarang perintah, maka tidak perlu bagi panel ini untuk membenarkan permohonan penangguhan. Tiada apa (perintah) untuk ditangguhkan,” ujar beliau.
Ujar Hakim Vazeer Alam, Syed Iskandar turut memohon perintah injunksi agar `status quo’ Suruhanjaya Pilihan Raya (SPR) dan Kerajaan Malaysia dikekalkan (seperti sebelum pembubaran) bagi `memelihara’ integriti rayuan yang akan didengar pada 14 November ini.
Namun beliau berpendapat, Syed Iskandar gagal mematuhi peruntukan di bawah Seksyen 44 Akta Mahkamah Kehakiman 1964 bagi mendapat perintah injunksi menghalang kedua-dua responden membuat persediaan bagi menghadapi PRU15.
“Persoalan sama ada rayuan itu akan menjadi sia-sia jika injunksi tidak dibenarkan, tidak timbul kerana rayuan terhadap keputusan Mahkamah Tinggi telah ditetapkan pada 14 November, iaitu lima hari sebelum tarikh mengundi.
“Segala isu berbangkit akan didengar dan ditentukan pada tarikh itu,” ujar beliau.
Oleh yang demikian, panel itu berpuas hati imbangan kesesuaian (balance of convenience) memihak kepada ketiga-tiga responden yang menyebabkan mahkamah menolak permohonan perintah injunksi.
Dalam permohonannya, Perdana Menteri Datuk Seri Ismail Sabri Yaakob, Pengerusi Suruhanjaya Pilihan Raya (SPR) dan Kerajaan Malaysia dinamakan sebagai responden pertama, kedua dan ketiga. – KOSMO! ONLINE


PRU15: Annuar ‘berjiwa besar’, tetap turun padang bantu calon BN
Oleh KOSMO!

4 November 2022, 4:01 pm
PETALING JAYA – Meskipun tidak tercalon untuk mempertahankan Parlimen Ketereh, Tan Sri Annuar Musa masih menunjukkan sikap ‘berjiwa besar’ dengan terus memberi sokongan kepada partinya.
Menerusi satu perkongsian di laman Facebooknya hari ini, beliau dilihat turun padang meninjau persiapan calon-calon yang bakal bertanding di Kelantan pada Pilihan Raya Umum ke-15 (PRU15) di Dewan UMNO Negeri Kelantan di Kota Bharu.
Lebih membanggakan, Annuar turut menyeru kepada semua penyokongnya dan rakyat Kelantan untuk sama-sama memberi sokongan kepada BN walaupun dirinya tidan tercalon pada PRU15 ketika ramai rakan seperjuangan sudah ‘berpaling tadah’.
“Hari ini saya ke Dewan UMNO Negeri Kelantan bagi memberi sokongan kepada calon-calon yang bakal bertanding mewakili BN.
“Saudari Marzuani Ardila bakal mewakili Parlimen Ketereh untuk PRU15 ini, saya mengambil kesempatan untuk menyeru semua barisan jentera dan rakyat Ketereh untuk menyokong sepenuhnya calon kita.
“InsyaAllah kita bakal memperoleh kemenangan bagi memastikan Kestabilan & Kemakmuran buat Malaysia,” tulisnya di laman Facebook.

Terdahulu, Pada PRU14, Annuar berjaya mempertahankan kerusi Parlimen Ketereh yang menjadi kubu kuat BN dengan meraih majoriti sebanyak 4,626 undi dengan menewaskan Wan Ismail Wan Jusoh yang merupakan calon Pas dan Datuk Dr. Mohd. Radzi Jidin daripada Pakatan Harapan. – KOSMO! ONLINE


PRU15: 187 calon wanita bakal bersaing rebut kerusi
Oleh EDDY AQMAL MOHAMED HAMIDI

5 November 2022, 11:59 pm
PUTRAJAYA – Seramai 1,386 orang calon telah disahkan layak bertanding pada Pilihan Raya Umum ke-15 (PRU15) oleh Suruhanjaya Pilihan Raya (SPR) susulan proses penamaan calon yang berlangsung hari ini.
Pengerusi SPR, Tan Sri Abdul Ghani Salleh berkata, daripada jumlah tersebut, 187 daripadanya adalah terdiri daripada calon wanita yang akan turut bertanding bagi merebut kerusi di peringkat Parlimen dan Dewan Undangan Negeri (DUN).
“Daripada 187 calon wanita yang disahkan layak bertanding pada PRU15, 127 calon akan bertanding di peringkat Parlimen, 59 di DUN Pahang, Perlis dan Perak manakala seorang lagi di DUN N.66 Bugaya, Sabah.
“Bagi calon lelaki pula, daripada 1,199 calon, seramai 818 akan bertanding di peringkat Parlimen, 375 di peringkat DUN Pahang, Perlis dan Perak manakala baki enam lagi di DUN N.66 Bugaya, Sabah,” katanya menerusi satu kenyataan di sini hari ini.
Menurut Abdul Ghani, di peringkat Parlimen, seramai 19 calon adalah berusia 21 hingga 29 tahun, 129 calon (30 hingga 30 tahun), 241 calon (40 hingga 49 tahun), 298 calon (50 hingga 59 tahun) dan 258 calon berusia lebih daripada 60 tahun.
“Bagi DUN pula, 17 calon berusia 21 hingga 29 tahun, 75 calon (30 hingga 39 tahun), 106 calon (40 hingga 49 tahun), 144 calon (50 hingga 59 tahun) dan 92 calon berusia lebih daripada 60 tahun,” jelas beliau.

Tambah beliau, Penyandang Parlimen Langkawi, Tun Dr. Mahathir Mohamad (Pejuang) merupakan calon tertua bagi PRU15 diikuti Karil Pg. Kuraini dari Parti Perpaduan Rakyat Sabah (PPRS), 76 tahun dan Fuaddin Kamaruddin (Pejuang), 70 tahun.
“Calon termuda yang akan bertanding dalam PRU15 pula adalah Peggy Chaw Zhi Ting (Bebas) di P.181 Tenom dan Muhammad Syahmi Suhaimi dari Pakatan Harapan (PH) di DUN N12 Tambun Tualang yang masing-masing berusia 23 tahun serta Jufazli Shi Ahmad (Bebas) di DUN N.66 Bugaya, 33 tahun,” katanya.
Dalam perkembangan lain, Abdul Ghani memaklumkan bahawa sebanyak 625 Pasukan Penguat Kuasa Kempen Pilihan Raya (PP-KPR) telah ditubuhkan oleh Suruhanjaya Pilihan Raya (SPR) bagi memantau semua aktiviti calon-calon yang bertanding ketika berkempen.
Ujar beliau, calon-calon yang telah membayar deposit bahan kempen pilihan raya sebagaimana diperuntukkan di bawah Akta Kesalahan Pilihan Raya 1954 adalah tertakluk kepada undang-undang kecil mana-mana pihak berkuasa tempatan.
“Ia adalah bagi tujuan mempamer dan mengedarkan bahan kempen pilihan raya yang mengandungi gambar calon, lambang atau simbol parti dan gambar pemimpin parti gabungan atau komponen secara bersama atau berasingan yang diwakilinya.
“Bahan kempen yang mengandungi perkataan-perkataan yang boleh mengembangkan perasaan jahat, tidak puas hati atau berunsur perkauman dan menyentuh sensitiviti keagamaan atau hasutan yang boleh mendatangkan permusuhan adalah tidak dibenarkan,” tegas beliau.
Abdul Ghani berkata, pihaknya berharap agar aktiviti berkempen berjalan dalam suasana yang penuh harmoni serta mengikut undang-undang dan peraturan-peraturan yang ditetapkan. -KOSMO! ONLINE


Malaysia hidupkan peluang
Oleh AZIZAN HASHIM

5 November 2022, 10:48 pm
IPOH – Tuan rumah, Malaysia menghidupkan sisa peluang ke perlawanan akhir Piala Sultan Azlan Shah edisi ke-29 apabila membenam Mesir 4-1sebentar tadi.
Memerlukan kemenangan dalam perlawanan ketiganya itu, anak buah Arul Selvaraj mempamer semangat juang kental untuk mencatat kemenangan pertama.
Ditambah dengan sokongan padu stadium Azlan Shah yang penuh, pemain-pemain Speedy Ttigers bermain seperti ia misi hidup atau mati dengan melancar serangan dari wisel permulaan.
Usaha Malaysia berhasil apabila Silverius Shello menyudah peluang dari bola silangan Nik Aiman Rozemi untuk tuan rumah mendahului pada m-10.
Mesir yang dibimbing bekas pemain Pakistan, Tahir Zaman bagaimanapun bangkit pada suku kedua dan berjaya memadam kelebihan Itu melalui Mahmoud Aboutaleb pada m-26.
Namun selepas itu, pemain-pemain tuan rumah bermain bagai dirasuk dan berjaya menambah tiga gol melalui Muhammad Firhan Ashaari (41), Amirul Azahar (49) dan Shello (51).

Sementara itu, juara bertahan, Korea Selatan mengekalkan rekod tanpa kalahnya selepas empat perlawanan untuk muncul pasukan pertama layak ke final pada 10 November ini.
Bagaimanapun Korea Selatan terpaksa bekerja keras sebelum dapat menjinakkan Pakistan 2-1 melalui dua jaringan dalam tempoh seminit oleh Kim Hyeonhong .
Pakistan mendahului sejak minit ke-4 melalui jaringan Abdul Shahid.
Jepun pula membenam Afrika Selatan 4-2 selepas mendahului 3-1 pada separuh pertama untuk menghidupkan peluang ke perlawanan akhir. – KOSMO! ONLINE


Piala Malaysia: Sabah ‘sebelah kaki’ ke separuh akhir
Oleh MUHAMAD ARDIE PUTRA SUHAIMI

5 November 2022, 10:45 pm
PETALING JAYA – Pasukan Sabah FC terpaksa bermandi peluh sebelum melakar kemenangan tipis 1-0 ke atas wakil Liga Premier, Kuching City pada aksi suku akhir pertama di Stadium Negeri, Kuching sebentar tadi.
Pada perlawanan tersebut, skuad The Rhinos kendalian Datuk Ong Kim Swee membariskan kesebelasan terbaik terdiri daripada Baddrol Bakhtiar, Park Tae-su dan Taiki Kagayama.
Pasukan tuan rumah yang dibimbing oleh Irfan Bakti Abu Salim turut mengekalkan keseluruhan pemain terbaik yang berjaya menewaskan Penang FC sebelum ini seperti Abu Kamara, Yuki Tanigawa dan Mohamad Alif Hasan.
Kedua-dua pasukan dilihat saling berbalas serangan dengan skuad pelawat dilihat beberapa kali menguji benteng The Cats menerusi gerakan penyerang muda, Azhad Harraz Arman dan Farhan Roslan.
Kuching turut meraih peluang untuk membuka jaringan tetapi rembatan percuma yang dilakukan oleh Mohamad Alif sedikit tersasar dengan kedudukan 0-0 berakhir pada tamat babak pertama.
Bersambung pada separuh masa kedua, skuad Sabah menggandakan asakan dan akhirnya berjaya meraih gol pembukaan hasil ledakan Baddrol selepas penjaga gol Kuching, Shaiful Wazizi menangkap kemas percubaan Farhan pada minit ke-69.

Tersentak dengan jaringan tersebut, Kuching memperkemaskan jentera serangan dan hampir menyamakan kedudukan pada minit ke-79 tetapi tandukan Abu Kamara sedikit tersasar.
Pasukan tuan rumah semakin terdesak untuk mendapatkan gol penyamaan dengan rembatan Adam Shreen pula gagal menepati sasaran berselang enam minit kemudian sekali gus mengecewakan lebih 20,000 penyokong ke stadium.
Pasukan Sabah turut berusaha untuk mencari gol kedua tetapi kedudukan 1-0 kekal sehingga tamat perlawanan.
Aksi suku akhir kedua akan dilangsungkan di Stadium Likas, Kota Kinabalu pada Jumaat depan. – KOSMO! ONLINE


Warga emas tolak isteri berkerusi roda ke dalam laut
Oleh KOSMO!

5 November 2022, 9:30 pm
TOKYO – Polis Jepun menahan seorang lelaki berusia 81 tahun kerana didakwa menolak isterinya yang berkerusi roda jatuh ke dalam laut, lapor laman berita Thaiger semalam.
Lelaki tersebut, Hiroshi Fujiwara ditahan di bandar Oiso, wilayah Kanagawa. Menurut polis, suspek kemudian mengaku membunuh isterinya yang berusia 79 tahun.
Fujiwara berkata, dia berasa ‘letih’ menjaga isterinya kerana wanita itu telah menggunakan kerusi roda sejak 40 tahun lalu.
Menurut laman berita Japan Today, kejadian itu berlaku pada pukul 5.30 petang (waktu tempatan) Rabu lalu.
Menurut polis, Fujiwara telah membawa isterinya ke jeti, meletakannya di atas kerusi roda dan bersiar-siar selama beberapa minit sebelum menolaknya ke laut.
Warga emas itu kemudian memandu ke rumah anak sulungnya dan mengakui perbuatan tersebut. Anak lelakinya menghubungi polis sebelum seorang nelayan mendakwa melihat mayat mangsa terapung di dalam air.

Berita tersebut mengejutkan penduduk Jepun, namun ramai mengatakan bahawa kejadian itu mendedahkan situasi sebenar yang dihadapi sebilangan warga emas di negara itu. Oleh kerana ramai yang tidak mendapat bantuan, mereka akhirnya terpaksa menjaga pasangan yang juga warga emas.
Menurut sebuah organisasi bukan bermotifkan keuntungan, Projek Borgen, Jepun mempunyai masyarakat yang semakin tua. Ditambah pula dengan jangka hayat yang panjang, ramai warga emas berhadapan dengan keadaan yang sukar. – Agensi


Pemandu letak pesanan ‘manja’ buat ramai terhibur
Oleh NUR ALWANI A. BAKAR

5 November 2022, 8:53 pm
PETALING JAYA – Tindakan seorang pemandu menampal nota di bahagian belakang keretanya bagi memberi pesanan kepada pengguna jalan raya yang lain tular di media sosial, semalam.
Menerusi video yang dimuat @This.Qied, kelihatan nota tersebut menyatakan bahawa pemandu tersebut baru sahaja menerima lesen.
“Saya seorang pemandu baharu, tolong jangan hon saya. Sekiranya kamu melanggar bonet kereta ini, kamu bertanggungjawab,” tulis pesanan itu.
Dalam pada itu, perakam video tersebut turut menyoalkan identiti pemandu terbabit.
“Siapa pemilik kereta ini? Kenapa comel sangat,” kata Qied di ruangan kapsyen.
Tinjauan Kosmo! di ruangan komen pula mendapati rata-rata orang ramai terhibur melihat video tersebut.

“Kamu hendak ke mana bagi lampu isyarat belok ke sebelah kanan?,” komen seorang netizen.
“Plat kereta baru, sebab itu kena berjaga-jaga,” tulis seorang pengguna.
“Hebat juga pemandu baru tapi memandu di lorong kanan,” seloroh seorang lagi pengguna..
Dalam pada itu, terdapat juga netizen yang menyatakan bahawa idea menampalkan nota seperti itu sangat berguna terutamanya pemandu yang baru belajar memandu. – KOSMO! ONLINE


Sofa dilempar dari balkoni, hempap kereta tepi jalan
Oleh KOSMO!

5 November 2022, 8:30 pm
SYDNEY – Seorang lelaki di Australia yang meletakkan kenderaannya di tepi sebatang jalan hanya untuk beberapa ketika terkejut apabila mendapati kereta tersebut rosak teruk akibat dihempap sebuah sofa, lapor akhbar Metro UK semalam.
Herbert Xia, meletakkan kereta yang disewanya di sebatang jalan dekat sebuah kawasan kediaman hanya selama 15 minit sebelum kembali semula ke lokasi itu.
Setibanya Herbert di jalan tersebut, dia terkejut apabila mendapati sebuah sofa menghempap dan memecahkan cermin hadapan kereta Toyota Yaris itu.
Polis kini sedang menyiasat insiden berkenaan dan mencadangkan bahawa sofa itu telah dicampak dari balkoni sebuah unit berhampiran yang mengadakan parti.
“Sungguh pelik, jika saya cuba meletakkan tiket (parkir) di atas kereta itu, saya mungkin telah dimasukkan ke hospital,” kata Herbert kepada agensi berita 9News.
Sofa itu dilaporkan menghempap beberapa pokok sebelum mengenai kereta Herbert.

 “Sofa itu dicampak dari tempat tinggi dan ia berlaku ketika orang ramai pulang dari kerja,” kata Ketua Inspektor Polis Sydney, Gary Coffey. – Agensi


Wanita kecewa ketahui suami gay selepas 3 bulan berkahwin
Oleh KOSMO!

5 November 2022, 10:30 pm
JAKARTA – Sebuah klip video tular di media sosial Indonesia memaparkan pengakuan seorang wanita yang mendedahkan perkahwinannya berakhir dengan kesedihan apabila dia mengetahui suaminya menyukai kaum sejenis, lapor portal berita Wolipop.
Wanita bernama Ian itu memuat naik sebuah klip video dalam akaun TikTok @azinomu.
“Momen yang ditunggu malah menghancurkan mentalku. Sebumbung tetapi selalu merasa sendirian,” demikian menurut keterangan pada video tersebut.
Ian mengetahui suaminya merupakan seorang lelaki gay selepas tiga bulan berkahwin.
Menurut Ian, pada suatu hari, suaminya sakit teruk sehingga berat badannya turun secara drastik. Ian tidak mendedahkan penyakit suaminya tetapi dia berasa kecewa dengan penyakit itu, namun tetap menjaga suaminya sehingga sembuh.
Tiga bulan kemudian, Ian mendakwa dia tidak diperlakukan selayaknya sebagai seorang isteri. Dia tidak sanggup menghadapi tingkah laku suaminya yang tidak ingin berubah.

Dengan sokongan sahabat dan keluarga terdekat, Ian akhirnya memutuskan untuk berpisah dengan suaminya.
Video itu mendapat perhatian netizen di ruangan komen.
“Kakak wajib menjalani ujian pemeriksaan kesihatan secara berkala ya, minimum 3 atau 6 bulan sekali,” kata seorang netizen. – Agensi


Piala Malaysia: JDT belasah Kelantan FC 3-0
Oleh MUSTAQIM MOHAMED

5 November 2022, 11:56 pm
KOTA BHARU – Johor Darul Ta’zim (JDT) memulakan kempen suku akhir pertama saingan Piala Malaysia dengan bergaya selepas membelasah Kelantan FC dengan jaringan 3-0 di Stadium Sultan Muhammad IV di sini sebentar tadi.
Berdepan pasukan terbaik Liga Malaysia, Kelantan FC memilih untuk lebih bertahan sambil mengintai peluang melancarkan serangan balas.
JDT membuka jaringan melalui tandukan ayam tambatan, Bergson Gustavo pada minit ke-29 selepas menerima hantaran sepakan sudut daripada Leandro Sebastian Velazquez.
Kelantan FC atau The Red Warriors (TRW) sekali lagi dikejutkan dengan gol kedua hasil tandukan penyerang JDT, Muhammad Syafiq Ahmad lapan minit kemudian selepas menerima hantaran cantik Mohd. Afiq Fazail.
Kem tuan rumah yang ketinggalan dua gol cuba bangkit, namun berdepan kesukaran untuk menyaingi juara Liga Super sembilan kali berturut-turut itu.
Kedudukan kekal 0-2 sehingga tamat separuh masa pertama.

Bersambung babak kedua, JDT semakin selesa mengatur serangan sehingga menyebabkan TRW terpaksa berhempas pulas untuk cuba merapatkan jurang gol.
Memasuki minit ke-74, Leandro menambah derita tuan rumah melalui jaringan gol ketiga selepas dengan mudah menggelecek beberapa pemain Kelantan FC.
Bagaimanapun, JDT terpaksa bermain dengan 10 pemain apabila Mohd. Afiq diperintah keluar padang selepas menerima kad kuning kedua akibat mengasari pemain tuan rumah.
Kekurangan seorang pemain tidak menjejaskan rentak anak-anak buah Hector Bidoglio apabila mereka terus menguasai perlawananz
Kelantan FC yang semakin tertekan terus buntu apabila setiap serangan mereka berjaya dipatahkan oleh JDT menyaksikan kedudukan kekal 0-3 sehingga wisel penamat.
Pemain Kelantan FC, Jasmir Mehat diperintah keluar padang pada minit-minit akhir perlawanan selepas menerima layangan kad kuning kedua.
Kekalahan tersebut menyaksikan Kelantan FC bakal berdepan laluan berliku pada perlawanan suku akhir kedua di Stadium Sultan Ibrahim, Iskandar Puteri nanti. – KOSMO! ONLINE


Mayat lelaki tidak berpakaian di Gunung Jerai
Oleh MOHD. RAFIE AZIMI

5 November 2022, 9:05 pm
YAN – Mayat seorang lelaki warga emas ditemui dalam keadaan tidak berpakaian di puncak Gunung Jerai di sini hari ini.
Ketua Polis Daerah Yan, Deputi Superintendan Shahnaz Akhtar Haji berkata, mangsa yang masih belum diketahui identitinya itu ditemui dalam sungai di kawasan air terjun Alor Naga.
“Pemeriksaan awal terhadap tubuh badan mangsa mendapati tiada sebarang unsur jenayah.
“Siasatan masih diteruskan dengan kes tersebut diklasifikasikan sebagai mati mengejut,” katanya ketika ditemui di sini hari ini.
Katanya, pihak bomba telah dihubungi bagi mengeluarkan mayat mangsa.
“Mayat mangsa berjaya dibawa keluar kira-kira pukul 5.30 petang dan dihantar ke Hospital Sultanah Bahiyah (HSB) di Alor Setar untuk dibedah siasat,” ujarnya. – KOSMO! ONLINE


Influencer bakal disaman gara-gara beri ‘review’ jujur
Oleh FLORINA DERIS

5 November 2022, 8:40 pm
PETALING JAYA – Gara-gara memberikan ‘review’ (ulasan) yang jujur, seorang ‘influencer’ (pempengaruh) media sosial mendakwa akan disaman seorang pengasas produk tempatan yang dikenali ramai.
Menerusi hantaran di media sosial miliknya @izwanhs, memaklumkan bahawa dia didakwa telah menutup periuk nasi dan sengaja menjatuhkannya sekali gus menyebabkan jualan produk individu terbabit berkurangan.
“Sejak bila ulasan yang jujur menjatuhkan perniagaan seseorang individu? Lebih-lebih lagi, saya juga tidak mengenalinya. Allah tahu siapa menganiaya siapa,” katanya.
Susulan itu, rata-rata orang ramai menyokong tindakan individu terbabit atas kejujurannya sewaktu mengulas produk-produk yang diterima.
“Kita memerlukan sikap yang jujur sewaktu memberikan ulasan terhadap sesuatu produk bagi mengelakkan wang kita terbazir begitu sahaja,” ujar seorang pengguna.
Dalam pada itu, seorang pengguna mengakui bahawa dia memiliki keberanian membeli sesuatu produk baharu adalah disebabkan ulasan jujur daripada pempengaruh tersebut.

Dalam pada itu, terdapat juga pengguna yang memberikan pendapat dan berkongsi pengalaman mereka menggunakan produk tersebut serta ada juga yang sempat memberi nasihat kepada pengasas produk berkenaan.
“Pada pandangan saya, pempengaruh tersebut sudah memberikan pandangannya dengan jujur tetapi produk kosmetik bergantung kepada kulit masing-masing, kerana kulit saya sesuai dengan produk tersebut,” ujar seorang lagi pengguna. – KOSMO! ONLINE


PRU15: Calon BN Pengkalan Chepa lapor polis, nafi tidak habis belajar
Oleh ROSLIZA MOHAMED

5 November 2022, 8:00 pm
KOTA BHARU – Calon Barisan Nasional (BN) Parlimen Pengkalan Chepa, Dr. Mohd. Hafiezulniezam Mohd. Hasdin membuat laporan polis berhubung kes fitnah tular di media sosial yang mempertikaikan status kelayakan akademiknya sebagai pegawai perubatan.
Mohd. Hafiezulniezam hadir ke Ibu Pejabat Polis Daerah Kota Bharu di sini bersama peguam dan jentera BN untuk mengambil tindakan undang-undang ke atas wanita yang menyebar fitnah itu.
Menurutnya, fitnah tersebut secara tidak langsung menjejaskan nama baiknya sebagai calon BN di Parlimen Pengkalan Chepa.
“Seorang kenalan memaklumkan bahawa ada yang menyebar fitnah mengenai kelayakan akademik saya menerusi Facebook dan Twitter. Ketika itu, saya berada di Bilik Gerakan BN di Kampung Panchor, Kemumin di sini kira-kira pukul 12 tengah malam tadi.
“Saya terpaksa membuat laporan polis bertujuan mengambil tindakan undang-undang terhadap seorang wanita yang sudah dikenal pasti identitinya” katanya ketika ditemui di IPD di sini sini hari ini.
Mohd. Hafiezulniezam memberitahu, beliau mempunyai ijazah doktor falsafah dalam bidang pengajian doktor di Indonesia bermula 2004 hingga 2009 sebelum kembali ke tanah air pada 2010.

Katanya, dalam laporan itu, semua bukti sijil pengajiannya sudah dikemukakan kepada pihak polis untuk siasatan lanjut.
Terdahulu, tular satu hantaran di laman sosial yang mempertikai kelayakan akademik calon BN Pengkalan Chepa itu yang mendakwa beliau tidak tamat pengajian di Universiti Gadjah Mada.
Hantaran itu turut mendakwa Mohd. Hafiezulniezam tidak menggunakan gelaran doktor pada namanya. – KOSMO! ONLINE


PRU15: Isu PDM Jasin ditutup kerana tidak puas hati selesai
Oleh AMRAN MULUP

5 November 2022, 7:30 pm
JASIN – Isu penutupan sembilan Pusat Daerah Mengundi (PDM) di Parlimen Jasin di sini sejak tiga hari lalu telah diselesaikan dan dibuka semula bagi menghadapi Pilihan Raya Umum Ke-15 (PRU15).
Ketua UMNO Bahagian Jasin, Datuk Hasan Rahman berkata, Parit Perawas, Sebatu, Tehel dan Kesang adalah antara sembilan PDM yang ditutup sejak Isnin lalu.
Menurutnya, penutupan PDM terbabit berlaku apabila nama Timbalan Ketua UMNO Bahagian Jasin, Datuk Roslan Ahmad diumumkan sebagai bakal calon Barisan Nasional (BN) bagi Parlimen Jasin.
“Memang benar ada sembilan PDM dan beberapa bilik gerakan ditutup selama tiga hari sejak Isnin lalu.
“Namun semua masalah ini telah berjaya diselesaikan dengan cara baik dan akhirnya sembilan daripada 38 PDM di Jasin telah dibuka semula serta beroperasi seperti biasa,” ujarnya.
Beliau berkata demikian ketika ditemui di pejabat Jawatankuasa Pembangunan dan Penyelarasan Dewan Undangan Negeri (Japerun) Bemban di sini, hari ini.

Mengulas lanjut beliau berkata, kini tumpuan jentera parti itu adalah ke arah memastikan BN diberikan mandat oleh rakyat untuk mengekalkan kerusi tradisi milik parti itu.
“Kita yakin rakyat di Jasin akan terus menyokong BN kerana parti ini sudah terbukti sepanjang tempoh 60 tahun memerintah telah membawa banyak pembangunan untuk kesejahteraan rakyat,” katanya. – KOSMO! ONLINE


PRU15: Shamsul Iskandar yakin boleh jadi ‘giant killer’ lagi
Oleh SHAMSUL KAMAL AMARUDIN

5 November 2022, 7:18 pm
BAGAN DATUK – Calon Ahli Parlimen Bagan Datuk, Shamsul Iskandar Md. Akin, yakin mampu menjadi ‘giant killer’ menumbangkan Presiden UMNO, Datuk Seri Dr. Ahmad Zahid Hamidi di Parlimen Bagan Datuk.
Keyakinan itu disandarkan kepada sambutan dan sokongan yang diterimanya daripada pengundi di kawasan itu sejak beliau ‘berkampung’ di situ kira-kira dua minggu lalu.
“Insya-Allah (mampu menang), jika rakyat Bagan Datuk memberi peluang untuk diri mereka mencipta sejarah pada Pilihan Raya Umum Ke15 (PRU15) kali ini,” katanya ketika ditemui selepas penamaan calon di Sekolah Menengah Sains Bagan Datuk di sini hari ini.
Ahmad Zahid yang menyandang kerusi parlimen itu selama lima penggal, dicabar oleh Shamsul Iskandar dari Pakatan Harapan (PH); Dr. Muhammad Faiz Na’aman dari Perikatan Nasional (PN) dan bekas Ahli Parlimen Sungai Benut, Tawfik Ismail, 71, yang bertanding sebagai calon bebas.
Shamsul Iskandar sebelum ini digelar ‘giant killer’ kerana menumpaskan Tun Mohd. Ali Rustam yang kini menjadi Yang di-Pertua Negeri Melaka, di Parlimen Hang Tuah Jaya pada PRU14.
Menurut Shamsul Iskandar, pembaharuan yang dimahukan rakyat boleh dilakukan pada PRU15 dan yakin ramai pengundi di Bagan Datuk sudah bosan dengan penyandangnya yang mempunyai banyak kes di mahkamah.

Sementara itu, Dr. Muhammad Faiz berpendapat, walaupun beliau bertanding sebagai calon bukan pilihan, tetap yakin mampu melakukan kejutan di kawasan itu. – KOSMO! ONLINE


PRU15: 64 calon rebut 15 kerusi DUN Perlis
Oleh SYED AZLAN SAYED HIZAR

5 November 2022, 7:15 pm
KANGAR – Seramai 64 calon berentap bagi merebut 15 kerusi Dewan Undangan Negeri (DUN) di Perlis pada Pilihan Raya Umum Ke-15 (PRU15).
Kerusi DUN Bintong yang disandang Menteri Besar, Datuk Seri Azlan Man menjadi tumpuan apabila melibatkan pertembungan enam penjuru.
Selain itu, kerusi DUN Titi Tinggi turut menyaksikan pertembungan enam penjuru melibatkan Timbalan Menteri Komunikasi dan Multimedia, DatuK Zahidi Zainul Abidin dan lima calon lain.
Di kawasan DUN Simpang Empat, angka sama turut dicatatkan selepas penyandang kerusi itu, Nurulhisham Yaakob dari BN bakal dicabar calon daripada blok politik PN, PH, Warisan, Pejuang dan bebas.
Kerusi-kerusi DUN dalam Parlimen Kangar mencatatkan pencalonan tertinggi seramai 23 calon, diikuti DUN di bawah Parlimen Arau (22) dan DUN di bawah Padang Besar (19). – KOSMO! ONLINE


PRU15: Thanenthiran tak gentar bertemu calon pengalaman
Oleh NORUL AKMA MOHD.ZAIN

5 November 2022, 7:40 pm
NIBONG TEBAL – Calon Barisan Nasional (BN) bagi Parlimen Nibong Tebal, Datuk Seri R S Thanenthiran, 59, tidak gentar menghadapi saingan empat penjuru terutama calon berpengalaman yang merupakan penyandang kerusi itu, Datuk Mansor Othman.
Beliau yang juga Presiden Makkal Sakti Malaysia (MMSP) berkata, jentera parti sudah cukup bersedia dan komited bagi menghadapi Pilihan Raya Umum ke-15 (PRU15) yang bukan sahaja di Parlimen Nibong Tebal tetapi untuk semua kerusi yang dipertandingkan.
“Tiada perkataan gentar dalam kamus hidup saya, kerana saya amat optimis dengan kemenangan di Parlimen Nibong Tebal pada 19 November kelak.
“Walaupun ada empat penjuru, tapi saya rasa persaingan yang sihat akan berlaku dan kami di BN berjanji akan mengadakan satu pertandingan yang sangat sihat dan ‘gentleman’ di mana kita tidak akan menggunakan fitnah, menghina atau menjatuhkan imej (parti lawan) ataupun menyerang karakter calon,” katanya di sini hari ini.
Beliau yang juga merupakan bekas guru itu memberi jaminan akan menyelesaikan isu air yang membelenggu penduduk sejak 15 tahun lalu selain isu perumahan mampu milik dan infrastruktur sekiranya menang nanti.
“Jika dipilih menjadi ahli Parlimen, saya akan menggunakan kesempatan ini untuk menyelesaikan beberapa isu penduduk setempat.

“Saya tidak janji bulan bintang, namun akan cuba sedaya upaya membela nasib rakyat yang perlu diselesaikan dengan segera,” ujarnya
PRU14 lalu telah menyaksikan kerusi Parlimen Nibong Tebal dimenangi Mansor yang ketika itu menggunakan tiket PKR dengan jumlah undi 35,395 menewaskan Datuk Shaik Hussein Mydin (BN) sebanyak 19,578 undi, manakala Mohd. Helmi Harun (Pas) memperoleh 6,875 undi. – KOSMO! ONLINE


Cuaca buruk di 6 negeri malam ini
Oleh NURUL IZZATI ZAINI

5 November 2022, 8:18 pm
PETALING JAYA – Ribut petir, hujan lebat dan angin kencang dijangka melanda enam negeri sehingga pukul 9 malam ini.
Jabatan Meteorologi (MetMalaysia) menerusi kenyataan di laman sesawangnya berkata, enam negeri tersebut adalah Perlis, Kedah, Perak, Sarawak serta Sabah.
“Seluruh Perlis dijangka terkesan dengan cuaca buruk ini, manakala di Kedah (Langkawi, Kubang Pasu, Kota Setar, Pokok Sena, Padang Terap, Pendang, Sik, Baling, Kulim dan Bandar Baharu).
“Berbeza dengan di Perak, hanya kawasan Larut, Matang Dan Selama sahaja diramalkan mengalami cuaca buruk ini,” jelasnya.
Tambah MetMalaysia lagi, kawasan yang dijangka turut mengalami ribut petir di Sarawak adalah Kapit (Belaga), Bintulu, Miri dan Limbang, manakala di Sabah (Pedalaman (Sipitang, Tenom, Kuala Penyu, Beaufort, Nabawan dan Keningau) dan Sandakan (Tongod).
“Ribut petir, hujan lebat dan angin kencang turut diramalkan di seluruh Wilayah Persekutuan Labuan,” katanya. – KOSMO! ONLINE


9 individu direman 4 hari merusuh di Masai
Oleh KHAIRUL MOHD. ALI

5 November 2022, 8:10 pm
JOHOR BAHRU – Kesemua sembilan suspek yang ditahan kerana terlibat dalam satu rusuhan di Taman Kota Masai di sini kelmarin ditahan reman selama 4 hari bermula hari ini.
Ketua Polis Daerah Seri Alam, Superintendan Mohd. Sohaimi Ishak memaklumkan perintah tahanan reman itu dikeluarkan Mahkamah Majistret Johor Bahru.
Menurut beliau, kesemua yang ditahan berusia 16 hingga 41 tahun.
“Terdahulu, pihaknya berjaya menahan seramai tiga orang suspek yang berusia 17 hingga 24 tahun kelmarin, sebelum enam lagi ditahan tidak lama kemudian.
“Kesemua mereka ditahan bagi membantu siasatan yang dijalankan mengikut Seksyen Seksyen 148 dan Seksyen 427 Kanun Keseksaan serta Seksyen 43(1) Akta Pengangkutan Jalan 1987,” katanya dalam satu kenyataan di sini hari ini.
Mohd. Sohaimi sebelum ini berkata, pihaknya mendapat maklumat berhubung kejadian tersebut pada pukul 9.40 malam, kelmarin sebelum anggota digerakkan ke lokasi kejadian.

“Kekecohan di sebuah stesen minyak di Taman Kota Masai itu berpunca daripada kemalangan antara sebuah kereta dan seorang penghantar makanan Foodpanda.
“Dalam kejadian berkenaan, pemandu kereta dan penunggang motosikal masing-masing berusia 21 tahun mengalami kecederaan, namun berada dalam keadaan stabil,” jelasnya. – KOSMO! ONLINE


Ular tedung mati digigit budak lelaki
Oleh KOSMO!

5 November 2022, 7:30 pm
NEW DELHI – Seekor ular tedung mati selepas digigit seorang budak lelaki berusia lapan tahun dalam satu kejadian luar biasa di India, lapor akhbar Mirror UK semalam.
Kejadian itu berlaku di kampung Pandarpadh, sebuah kawasan terpencil di tengah wilayah Chhattisgarh, Isnin lalu.
Ketika kejadian, ular itu dilaporkan melilit lengan kanak-kanak berkenaan, Deepak, sebelum mematuk kulitnya. Dia kemudian membalas serangan reptilia itu dengan mengigitnya kembali.
Menurut laporan, ular itu terjatuh di atas Deepak ketika dia sedang bermain di luar rumah. Ia melingkar pada lengannya sebelum mematuknya.
Budak lelaki tersebut kemudian menggoncang lengannya dengan kuat untuk melepaskan ular itu, namun gagal. Dia tidak berputus asa lalu menggigit badan ular itu untuk membunuhnya.
“Ular itu telah melilit tangan dan menggigit saya. Saya berasa amat sakit. Memandangkan reptilia itu tidak berganjak apabila saya cuba menepisnya, saya menggigitnya dengan kuat sebanyak dua kali. Semuanya berlaku dalam sekelip mata,” kata Deepak.

Ibu bapa Deepak kemudian membawanya ke pusat perubatan berhampiran. Dia kemudian dipantau untuk memastikan dia pulih sepenuhnya.
Doktor mendapati mangsa mengalami kesan ‘gigitan kering’ yang bermaksud ular tedung itu tidak mengeluarkan racun.
“Deepak tidak menunjukkan sebarang gejala dan pulih dengan cepat kerana gigitan kering apabila ular berbisa menyerang.Tiada racun yang dikeluarkan untuk gigitan seperti itu,” kata seorang pakar ular kepada akhbar The New Indian Express.
Ular dewasa yang mempunyai kawalan penuh terhadap racun sering memberikan gigitan kering. Ia sering berlaku apabila ular memberi amaran atau menakutkan haiwan lain berbanding membunuhnya. – Agensi


Pencalonan Peter Anthony ditolak punca rusuhan di Tenom
Oleh IVAN AMIRUL

5 November 2022, 7:09 pm
TENOM – Pesuruhjaya Polis Sabah, Datuk Idris Abdullah mengesahkan kejadian rusuhan berlaku sewaktu proses penamaan calon bagi kerusi Parlimen Tenom adalah ekoran penolakan pencalonan Presiden Parti Kesejahteraan Demokratik Masyarakat (KDM), Datuk Peter Anthony sebagai calon Pilihan Raya Umum Ke-15 (PRU-15).
“Berdasarkan pengamatan polis, seramai kira-kira 300 penyokong cuba merempuh masuk ke dalam dewan.
“Bagaimanapun, pihak keselamatan yang terdiri daripada anggota Light Strike Force (LSF) dan Tugas Am serta dibantu anggota Rela dan Angkatan Pertahanan Awam Malaysia (APM) bertindak menghalang penyokong dari memasuki dewan.
“Satu perbincangan turut diadakan antara peguam Peter, Pegawai SPR dan Polis Diraja Malaysia (PDRM).
“Keputusan sudah dicapai untuk memastikan penyokong mematuhi arahan pasukan keselamatan dan seterusnya tidak bertindak liar,” katanya ketika sidang media di Ibu Pejabat Polis Daerah (IPD) Tenom hari ini.
Terdahulu, rusuhan tercetus di luar pekarangan pusat penamaan calon Dewan Datuk Seri Panglima Antanom sekitar pukul 11.30 pagi tadi berikutan keputusan Suruhanjaya Pilihan Raya (SPR) menolak permohonan Peter Anthony untuk bertanding bagi Parlimen Tenom.

Difahamkan, pencalonannya untuk bertanding di kerusi P181 Tenom ditolak atas alasan masih mempunyai kes mahkamah yang belum selesai.
Mengulas lanjut, Idris berkata, Peter Anthony pada pukul 12.32 tengah hari telah keluar dari dewan dan meminta penyokongnya supaya bersabar serta menerima keputusan SPR.
“Peter juga membuat satu laporan polis selepas tidak puas hati terhadap penolakan pencalonan beliau.
“Tiada sebarang tangkapan dilakukan setakat ini dan polis masih menjalankan siasatan lanjut berhubung insiden terbabit,” katanya.
Tular beberapa video memaparkan kekecohan di luar perkarangan Dewan Datuk Seri Panglima Antanom, hari ini sehingga memaksa pasukan keselamatan melepaskan gas pemedih mata. – KOSMO! ONLIEN


Pelajar lelaki ‘culture shock’, majoriti kawan berbual dalam bahasa Arab
Oleh NUR ALWANI A. BAKAR

5 November 2022, 8:05 pm
PETALING JAYA – Seorang pelajar lelaki Universiti Islam Antarabangsa Malaysia (UIAM) mengalami ‘culture shock’ (kejutan budaya) apabila majoriti pelajar di universiti berkenaan menggunakan bahasa Arab untuk berkomunikasi.
Menerusi sebuah hantaran video yang dikongsi di media sosial @chickenmania menunjukkan, beberapa pelajar sedang menghantar mesej menggunakan bahasa Arab.
“Kita tidak sama. Kamu ‘culture shock’ kerana terlalu bebas,  aku ‘culture shock’ masuk universiti sebab semua terlebih warak.
“Mereka  juga turut menggunakan bahasa Arab untuk bergosip sesama sendiri,” tulis pelajar tersebut.
Susulan itu, rata-rata orang ramai turut terhibur dan meninggalkan komen bahawa mereka juga pernah melalui pengalaman seperti itu.
“Betul. Masuk UIA automatik mesej menggunakan bahasa Arab dengan orang tertentu,” tulis seorang pengguna.

“Sama macam kawan saya yang belajar di UIA. Sampai sekarang rasa takut hendak mesej dia,” ujar Mus.
“Ayah aku guna bahasa Arab. Jenuh anak-anak dia hendak faham maksudnya,” kata Memey.
Dalam pada itu, terdapat juga netizen yang berseloroh bahawa mereka akan menadah tangan apabila terdengar pelajar UIA berkomunikasi dalam bahasa Arab.
Sehingga kini, video tersebut telah menerima sebanyak 440,200 tontonan dengan 911 perkongsian dan 57,400 tanda suka. – KOSMO! ONLINE


Lelaki buktikan cinta sejati, derma buah pinggang kepada kekasih
Oleh KOSMO!

5 November 2022, 6:30 pm
LONDON – Seorang lelaki di Britain membuktikan cinta sejati kepada kekasihnya apabila sanggup menderma buah pinggang untuk menyelamatkan nyawa wanita tersebut, lapor akhbar Mirror UK semalam.
Steve Hardwick, 39, menderma buah pinggang kepada Angie Wakefield, 39, ketika wanita itu bergelut melawan penyakit Lupus yang menyerang sistem imunnya.
Penyakit itu menyebabkan Wakefield mengalami kegagalan buah pinggang dan memerlukan rawatan dialisis.
Hardwick kemudian memutuskan untuk melihat sama ada di boleh menjadi penderma kepada teman wanitanya dan hasil ujian menunjukkan buah pinggangnya sesuai.
Ibu kepada seorang anak itu kini diberi peluang kedua untuk hidup selepas menjalani pembedahan di Hospital Queen Elizabeth di Birmingham.
Hardwick kini bercadang untuk mengahwini Wakefield.

“Saya tidak tahu bagaimana ingin membalas jasanya kerana saya berhutang nyawa kepadanya. Ia adalah hadiah terbaik untuk diberikan kepada seseorang.
“Tanpa dia, saya perlu menunggu penderma organ selama sekurang-kurangnya enam tahun. Dia memberi saya peluang baharu untuk hidup dan saya selama-selamanya bahagian dengan pemberiannya,” kata Wakefield.
Hardwick dibenarkan pulang selepas dua hari pembedahan manakala Wakefield perlu berada di hospital selama seminggu untuk pulih selepas menjalani pembedahan selama tiga jam pada 13 Oktober lalu. – Agensi


‘PRU15 adalah pilihan raya terakhir saya’
Oleh NUR AMALINA AZMAN

5 November 2022, 6:55 pm
LANGKAWI – Penyandang Parlimen Langkawi, Tun Dr. Mahathir Mohamad yakin beliau mempunyai peluang untuk sekali lagi memegang kerusi tersebut pada Pilihan Raya Umum ke-15 (PRU15).
Bekas Perdana Menteri dua kali itu dicabar empat calon iaitu Datuk Armishah Siraj dari Barisan Nasional (BN), Datuk Mohd. Suhaimi Abdullah (Perikatan Nasional), Zabidi Yahya (Pakatan Harapan) dan Datuk Abd. Kadir Sainudin (Bebas).
“Saya mempunyai peluang yang cerah untuk menang, saya tidak tahu kualiti calon lain, tetapi setakat yang saya lihat, saya datang dengan sokongan yang baik dan kita mempunyai semangat yang baik.
“Kami juga hanya akan menamakan calon Perdana Menteri sekiranya mempunyai sokongan yang cukup untuk membentuk kerajaan,” katanya ketika ditemui di pusat penamaan calon di sini semalam.
Beliau berkata, PRU15 ini adalah PRU terakhir baginya dan bercadang untuk menyelesaikan masalah tempatan seperti isu feri dan sampah yang tidak sempat dilakukannya sebelum terpaksa melepaskan jawatan sebagai Perdana Menteri.
Sementara itu, Mohd. Suhaimi menganggap PRU15 seperti persaingan dua penjuru sahaja melibatkan PN dan BN.

Menurutnya, antara faktor yang membawa kepada situasi itu adalah usia, parti dan individu yang dicalonkan.
“Tun adalah legenda, dia yang telah membina negara dan kita juga menyokong Tun pada masa itu tetapi sekarang saya dapat melihat ada orang yang menyokong Tun, ada yang tidak menyokong Tun. Saya rasa Tun tidak akan mendapat undi sebanyak pilihan raya lalu.
“Kalau faktor parti, saya melihat PH tidak mempunyai kekuatan dari segi kumpulan pada pagi ini,” ujarnya.
Mohd. Suhaimi turut menyebut rakyat Langkawi atau sesiapa sahaja yang berfikiran, jelas akan meminta bekas Perdana Menteri itu untuk berehat daripada terus berpolitik.
Sementara itu, Armishah yang berjaya meraih sokongan daripada jentera BN di sini mengucapkan terima kasih kepada Datuk Nawawi Ahmad selaku Ketua UMNO Bahagian Langkawi atas kesudiannya untuk menerima dirinya sebagai calon untuk bertanding di kawasan tersebut.


PRU15: BN guna strategi baharu tarik pengundi Permatang Pauh
Oleh SITI NOR MAS ERAH AMRAN

5 November 2022, 6:10 pm
SEBERANG PERAI – Barisan Nasional (BN) bakal memperkenalkan strategi baharu dengan memfokuskan empat isu utama sepanjang kempen menjelang Pilihan Raya Umum Ke-15 (PRU15) ini.
Calon BN, Datuk Mohd. Zaidi Mohd. Said berkata, masalah banjir, isu perumahan, jalan raya dan sekolah yang masih membelenggu penduduk kini menjadi keutamaan.
“Kali ini memang berbeza memandangkan BN pernah menjadi pembangkang dan PH pernah menjadi kerajaan, maka kita berada dalam gelanggang dan padang yang sama.
“Kedua-dua parti mempunyai kebaikan dan kelemahan cuma apa yang boleh saya katakan, di peringkat BN Permatang Pauh kita akan tampilkan isu-isu seperti yang dinyatakan.
“Ini akan menjadi strategi kempen yang ditawarkan kepada penduduk setempat malah kita perlu satu anjakan baharu supaya segala permberhentian pembangunan dalam tempoh 23 tahun dapat dilaksanakan,” katanya kepada pemberita di sini hari ini.
Sementara itu, calon PH, Nurul Izzah Anwar pula berkata, beliau mengharapkan pengundi muda akan melaksanakan tanggungjawab masing-masing.

“Saya pernah berumur 18 tahun dan tidak boleh mengundi ketika itu, namun sekarang masa depan saya, masa depan semua kerusi-kerusi di Malaysia, sebahagiannya terletak dalam tangan pengundi muda.
“Jadi undilah baik-baik kerana tidak selalu dapat peluang sebegini lebih-lebih lagi kita nampak pilihannya jelas di depan mata, antara jauhari dengan manikam antara madu dan juga racun,” katanya.
Pada PRU15 ini, penyandang kerusi parlimen itu bakal menentang calon BN, Mohd. Zaidi, Muhammad Fawwaz Mat Jan (PN) dan Mohd. Nasir Othman (GTA).
Nurul Izzah sebelum ini mengekalkan penguasaan PKR di Parlimen Permatang Pauh sejak 1998 apabila memenangi PRU14 dengan majoriti 15,668 undi.
Beliau mendapat 35,534 undi mengalahkan calon Mohd. Zaidi (BN) yang memperoleh 19,866 undi dan Afnan Hamimi Taib Azamudden dari Pas (14,428 undi).
Kerusi tersebut sebelum ini disandang sama ada Datuk Seri Anwar Ibrahim atau isterinya, Datin Seri Dr. Wan Azizah Wan Ismail sejak tahun 1982. – KOSMO! ONLINE


PRU15: Satu undi KJ di Sungai Buloh adalah untuk KJ
Oleh ALWANI ZAFIRAH

5 November 2022, 6:46 pm
PETALING – Calon Barisan Nasional (BN), Khairy Jamaluddin Abu Bakar meletakkan fokus utama beliau adalah mendapatkan semula kepercayaan pengundi di Sungai Buloh untuk yakin dengan kepimpinan BN pada Pilihan Raya Umum ke-15 (PRU15).
Khairy Jamaluddin yang juga merupakan antara tujuh calon bertanding di kerusi Parlimen Sungai Buloh berkata, menjadi satu cabaran kepada dirinya sebagai pendatang baharu di Sungai Buloh dalam mendapatkan sokongan penduduk di sini.
“Saya datang ke kawasan dimana BN pernah kalah pada PRU14 lalu dan saya ke sini untuk kembalikan kepercayaan penduduk Sungai Buloh terhadap barisan kepimpinan BN,” katanya ketika ditemui pemberita di Pusat Penamaan Calon Parlimen Sungai Buloh di sini semalam.
Tambah Khairy Jamaluddin, beliau mengharapkan penduduk Sungai Buloh menerima kehadirannya serta memberi peluang untuknya menerangkan hala tuju yang ingin dibawa di kawasan tersebut.
“Saya tidak lihat apa-apa kelebihan pada diri saya bertanding di Parlimen Sungai Buloh tetapi apa yang saya nampak adalah cabaran besar untuk saya dapatkan kepercayaan penduduk di sini,” katanya.
Sementara itu, penyandang kerusi Parlimen Rembau itu menegaskan beliau kekal dengan pendirian untuk meletakkan Datuk Seri Ismail Sabri Yaakob sebagai calon Perdana Menteri daripada parti tersebut.

“Saya akan mendukung Datuk Seri Ismail Sabri sebagai calon Perdana Menteri seperti mana yang diumumkan Presiden UMNO, Datuk Seri Dr. Ahmad Zahid Hamidi. Tiada bantahan dan tiada pertukaran,” jelasnya.
Dalam perkembangan lain, Khairy Jamaluddin menafikan dakwaan satu undi untuk beliau merupakan satu undi buat Presiden UMNO, Datuk Seri Dr. Ahmad Zahid Hamidi menjadi Perdana Menteri.
Jelasnya, setiap undi yang diterima beliau daripada pengundi Sungai Buloh merupakan undi buat dirinya sebagai calon yang bertanding di Parlimen berkenaan.
“Satu undi KJ di Sungai Buloh adalah satu undi untuk KJ dan calon Perdana Menteri bagi Barisan Nasional adalah Datuk Seri Ismail Sabri Yaakob.
“Naratif ini mesti dijelaskan sekarang juga kerana calon Perdana Menteri BN adalah Datuk Seri Ismail Sabri dan saya akan menyokong beliau sebagai calon Perdana Menteri,” katanya.
Terdahulu, Penyandang kerusi Parlimen Sungai Buloh, R. Sivarasa yang hadir memberi sokongan kepada calon Pakatan Harapan, Datuk R. Ramanan mendakwa, memberi undi kepada Khairy calon BN itu adalah bersamaan dengan mengundi Ahmad Zahid untuk diangkat sebagai Perdana Menteri ke-10
Sivarasa turut memaklumkan kemunculan Khairy Jamaluddin bertanding di Parlimen yang disandangnya selama tiga penggal itu tidak relevan sama sekali.
“Ia tidak relevan sama ada dia lelaki baik atau lelaki jahat. Siapa yang dia wakili. Apabila anda mengundi Khairy, anda sebenarnya mengundi Zahid,” katanya.
Sementara itu, Parlimen Sungai Buloh bakal menyaksikan pertandingan tujuh penjuru melibatkan Khairy (BN), R. Ramanan (PH), Mohd. Ghazali Md Hamin (PN), Mohd Akmal Mohd Yusof (GTA), Ahmad Jufliz Faiza (PRM) dan Nurhaslinda Basri serta Syed Abdul Razak Syed Long Alsagof masing-masing calon Bebas.


Arahan MAINPP ikut garis panduan, bimbang mudarat lebih besar
Oleh NOOR HASLIZA NUSI

5 November 2022, 6:05 pm
GEORGE TOWN – Majlis Agama Islam Negeri Pulau Pinang (MAINPP) berhak untuk mengeluarkan arahan kepada pihak kariah berhubung larangan individu atau penceramah yang mengajar tanpa sebarang pentauliahan di negeri ini.
Mufti Pulau Pinang, Datuk Seri Wan Salim Wan Mohd. Noor berkata, masyarakat perlu memahami bahawa MAINPP selaku pihak berkuasa agama negeri bertanggungjawab memastikan institusi masjid dan surau berperanan sebagai pusat ibadah dan kebajikan masyarakat Islam setempat.
Menurutnya, MAINPP berhak memberi apa jua arahan kepada pihak kariah supaya mematuhi peraturan yang termaktub di dalam Enakmen Pentadbiran Hal Ehwal Agama Islam Negeri ini.
“Arahan ini selari dengan kaedah-kaedah fiqh yang memberi garis panduan bagi para ulamak dalam merumuskan hukum syarak untuk difatwakan kepada masyarakat.
“Antara kaedah yang berkaitan termasuklah kaedah Sadd al-Zaraie’ iaitu menutup jalan yang membawa kepada keburukan dan kedua, menghindari mafsadah (perkara-perkara yang merosakkan) didahulukan daripada usaha memperoleh maslahah atau kepentingan manusia,” katanya kepada Kosmo! di sini hari ini
Beritahu beliau, kaedah-kaedah ini amat sesuai diguna pakai dalam konteks larangan mereka yang tidak bertauliah daripada menyampaikan kuliah dan mengajar di masjid serta surau di negeri ini.

“Memang tidak dinafikan bahawa kuliah agama dan pengajaran yang disampaikan oleh asatizah dan agamawan di masjid dan surau ada manfaatnya bagi masyarakat Islam setempat untuk menambahkan ilmu dan kefahaman agama mereka.
” Tetapi, jika difikir dengan lebih mendalam maka didapati aktiviti ceramah agama dan kuliah di masjid dan surau, jika tidak dikawal melalui peraturan tertentu, maka ia boleh mendatangkan kemudaratan atau keburukan yang lebih besar daripada manfaat yang diperolehi.
“Ini termasuklah kemungkinan berlaku perbalahan dan perpecahan dalam kalangan masyarakat Islam setempat akibat sentimen politik kepartian yang melulu terutama pada musim pilihan raya umum yang akan menjelang tidak lama lagi,” katanya.
Beliau mengulas mengenai larangan kepada pihak penganjur daripada menjemput 16 individu termasuk pendakwah bebas popular, Datuk Mohd. Kazim Elias untuk menyampaikan ceramah kerana ketiadaan tauliah mengajar MAINPP semalam.
Tambahnya, larangan tersebut tidak akan menghalang umat Islam daripada meningkatkan pengetahuan agama mereka kerana masih ramai lagi asatizah dan agamawan bertauliah boleh dijemput mengajar atau menyampaikan kuliah di masjid atau surau masing-masing. – KOSMO! ONLINE


Wanita Singapura maut, kereta dipandu kekasih langgar penghadang
Oleh DIYANATUL ATIQAH ZAKARYA

5 November 2022, 6:02 pm
ALOR GAJAH – Hasrat sepasang kekasih warga Singapura untuk berhujung minggu bersama di Kuala Lumpur bertukar tragedi apabila seorang daripadanya maut dalam nahas di Kilometer 208 Lebuh Raya Utara-Selatan (arah utara), malam tadi.
Dalam kejadian kira-kira pukul 11.30 malam itu, mangsa Huang Kaiting, 27, meninggal dunia di lokasi akibat kecederaan parah di kepala, manakala kekasihnya Muhammad Hilmi Abdul Rahim, 28, luka pada bahagian kaki.
Ketua Polis Daerah Alor Gajah, Superintendan Arshad Abu berkata, kemalangan dipercayai berlaku ketika pasangan itu serta seorang lagi rakan mereka dalam perjalanan dari Johor ke Kuala Lumpur.
“Setiba di lokasi, kereta jenis Kia Cerato dinaiki telah hilang kawalan lalu melanggar besi penghadang di sebelah kiri jalan.
“Akibat kemalangan itu, penumpang hadapan yang merupakan kekasih kepada pemandu mengalami kecederaan parah dan disahkan meninggal dunia di lokasi,” katanya ketika dihubungi di sini, hari ini.
Tambahnya, seorang lagi penumpang lelaki di bahagian belakang bagaimanapun tidak mengalami sebarang kecederaan.

Mengulas lanjut beliau berkata, hasil soal siasat kesemua mangsa dikatakan sering ke Kuala Lumpur bersama-sama untuk membeli-belah.
“Mayat mangsa telah dihantar ke Hospital Alor Gajah untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


PRU15: Zahida bataskan pergerakan berkempen kerana dalam idah
Oleh NORLIDA AKMAR IDROS

5 November 2022, 7:01 pm
PADANG BESAR – Calon Barisan Nasional (BN) Parlimen Padang Besar, Datuk Zahida Zarik Khan menjelaskan bahawa beliau terpaksa membataskan pergerakan ketika berkempen kerana masih dalam tempoh idah selepas kematian suami pada 20 Ogos lalu.
“Dalam keadaan masih dalam iddah, saya membataskan pergerakan diri ketika berkempen bagi mematuhi perintah syarak yang diajar kepada saya,” kata Zahida menerusi satu video dalam akaun Facebook rasminya, hari ini.
Terdahulu, beliau yang juga Ketua Pergerakan Puteri UMNO hadir pada proses penamaan calon di Maktab Rendah Sains Mara (MRSM) di sini hari ini, namun hanya menghantar wakil ke pentas semasa pengumuman calon dibuat.
Zahida dicalonkan di kerusi itu selepas nama penyandang, Datuk Zahidi Zainul Abidin digugurkan BN pada Pilihan Raya Umum Ke-15 (PRU15) dengan kali ini menyaksikan persaingan lima penjuru termasuk Zahidi sebagai calon bebas.
Dalam video sama, Zahida memperkenalkan dirinya sebagai calon Parlimen Padang Besar dan memberitahu bahawa beliau memikul amanah yang diberikan parti untuk mengukuhkan bilangan kaum wanita di Parlimen.
“Ini bukan bermakna saya menjadi pejuang wanita semata-mata, ia adalah amanah untuk membawa seluruh rakyat Padang Besar di mana sahaja saya berada,” ujarnya.

Katanya, dia juga menyedari betapa pentingnya sokongan daripada jentera BN dan seluruh rakyat di sini.
“Saya sedar ini masa untuk saya mengenal setiap segi mengenai keluhan, gaya hidup, kesantunan, makanan, budaya serta keperluan rakyat di sini.
“Ini menuntut masa untuk saya mempelajarinya dan menyusun langkah terbaik untuk memahami keperluan rakyat di sini.
“Ajarlah dan didiklah saya. Saya bergantung harap kepada seluruh jentera BN Padang Besar. Tenaga dan penat lelah kalian adalah kekuatan saya,” jelasnya.
Zahida turut menyatakan bahawa kesemua calon Dewan Undangan Negeri (DUN) di bawah Parlimen Padang Besar menjadi rujukannya.
“Kakanda semua adalah tiang-tiang seri yang mengukuhkan sebuah rumah jentera BN. Kukuh dan kuatnya anda, kuatlah juga kami dalam menerima apa jua badai melanda.
“Kita bergerak dalam satu pasukan dan keluarga besar,” tambahnya. – KOSMO! ONLINE


Sanggup bayar RM3,000 susup keluar secara haram
Oleh MOHD YUNUS YAKKUB

5 November 2022, 5:55 pm
KLANG – Tindakan sekumpulan 12 pendatang asing tanpa izin (PATI) Indonesia yang sanggup membayar RM3,000 seorang untuk keluar secara haram ternyata sia-sia apabila diberkas di kedudukan 2.5 batu nautika barat daya Kuala Selangor dekat sini, pagi tadi.
Penahanan kesemua PATI termasuk tiga wanita itu berusia 23 hingga 46 tahun dilakukan kira-kira pukul 3.14 pagi.
Turut ditahan dua kru bot sindiket berusia 44 dan 55 tahun.
Pengarah Maritim Selangor, Kepten V. Siva Kumar berkata, bot ronda telah digerakkan selepas menerima maklumat dari pusat kawalan Sistem Pengawasan Laut Malaysia (SWASLA) Klang memaklumkan sebuah bot mencurigakan sedang menuju ke Jeram dari Pulau Angsa.
Katanya, bot berwarna coklat berjaya ditahan selepas adegan mengejar hampir 15 minit.
“Pemeriksaan mendapati bot itu dikendalikan dua kru warga Indonesia dari Tanjung Balai, Indonesia.

“Kita turut menemui 12 penumpang termasuk tiga wanita dengan kesemuanya tidak mempunyai dokumen perjalanan yang sah,” katanya dalam kenyataan hari ini.
Beliau menambah, hasil siasatan awal mendapati bayaran dikenakan untuk satu perjalanan itu ialah RM 3,000 seorang.
Tegasnya, bot dan kesemua pati yang ditahan dibawa ke jeti pasukan polis marin (PPM) Pulau indah untuk siasatan lanjut.
“Kes disiasat dibawah Akta
Antipemerdagangan Orang dan Penyeludupan Migran (ATIPSOM) 2007 dan juga Akta Imigresen 1959/63,” jelasnya. – KOSMO!ONLINE


PRU25: Senarai penuh calon Parlimen di Perak
Oleh LUQMAN RIDHWAN MOHAMED NOR

5 November 2022, 5:46 pm
Berikut adalah senarai penuh calon-calon yang bertanding pada Pilihan Raya Umum Ke-15 di negeri Perak.
P.054 GERIK
Datuk Dr. Asyraf Wajdi Dusuki (BN)
Ahmad Tarmizi Mohd. Jam (PH-DAP)
Fathul Huzir Ayob (PN-Bersatu)
Pengundi Berdaftar: 47,565
Penyandang: –

P.055 LENGGONG

Calon:
Datuk Seri Dr. Shamsul Anuar Nasarah (BN-UMNO)
Muhammad Rifaat Razman (PN-Pas)
Jurey Latiff Rosli (PH-PKR)
Pengundi Berdaftar: 36,590
Penyandang: Datuk Seri Dr. Shamsul Anuar Nasarah (BN-UMNO)

P.056 LARUT
Calon:
Mohd. Syafiq Fhadly Mahmud (BN)
Zolkharnain Abidin (PH-Amanah)
Datuk Seri Hamzah Zainudin (PN-Bersatu)
Auzaie Fadzlan Shahidi (GTA-Pejuang)
Pengundi Berdaftar: 65,719
Penyandang: Datuk Seri Hamzah Zainudin (PN-Bersatu)

P.057 PARIT BUNTAR
Calon
Datuk Seri Dr. Mujahid Yusof Rawa (PH-Amanah)
Mohd. Misbahul Munir Masduki (PN-Pas)
Rohijas Md. Sharif (GTA-Pejuang)
Imran Mohd. Yusof (BN)
Pengundi Berdaftar: 68,502
Penyandang: Datuk Seri Dr. Mujahid Yusof Rawa (PH-Amanah)

P.058 BAGAN SERAI
Calon:
Zul Helmi Ghazali (BN-UMNO)
Siti Aishah Shaik Amin (PH-PKR)
Datuk Idris Ahmad (PN-Pas)
Pengundi Berdaftar: 80,293
Penyandang:  Datuk Dr. Noor Azmi Ghazali (BN-Bersatu)

P.059 BUKIT GANTANG
Calon:
Mohammad Sollehin Mohamad Tajie (BN)
Dr. Fakharuludin Mohd. Hashim (PH-Amanah)
Datuk Syed Abu Hussin Hafiz Syed Abdul Fasal (PN-Bersatu)
Mohd Shukri Mohd Yusoff (GTA-Pejuang)
Pengundi Berdaftar: 94,253
Penyandang: Datuk Syed Abu Hussin Hafiz Syed Abdul Fasal (PN-Bersatu)

P.060 TAIPING
Penyandang: Teh Kok Lim (PH-DAP)
Calon: Neow Choo Seong (BN)
Wong Kah Woh (PH-DAP)
Datuk See Tean Seng (PN-Gerakan)
Leow Thye Yih (Bebas)
Mohganan (Bebas)
Ts. Dr. Rama (Bebas)
Pengundi Berdaftar: 121,566
Penyandang: Teh Kok Lim (PH-DAP)

P.061 PADANG RENGAS
Calon:
Datuk Mohd. Arrif Abdul Majid (BN-UMNO)
Muhammad Kamil Abdul Munim (PH)
Kapten Azahari Hasan (PN-Bersatu)
Pengundi Berdaftar: 38,686
Penyandang: Datuk Seri Mohamed Nazri Abd. Aziz (BN-UMNO)
P.062 SUNGAI SIPUT
Calon:
Tan Sri S A Vickneswaran (BN)
Datuk Seri Irudianathan Gabriel (PN-Bersatu)
Ahmad Fauzi Mohd. Jaafar (GTA-Pejuang)
Kesavan (PH-PKR)
Baharudin Kamarudin (Bebas)
Indrani (Bebas)
Rajah (Bebas)
Pengundi Berdaftar: 72,395
Penyandang: S. Kesavan (PH-PKR)

P.063 TAMBUN
Calon:
Datuk Aminuddin Md. Hanafiah (BN-UMNO)
Datuk Seri Anwar Ibrahim (PH-PKR)
Datuk Seri Ahmad Faizal Azumu (PN-Bersatu)
Abdul Rahim Tahir (GTA-Pejuang)
Pengundi Berdaftar: 72,396
Penyandang: Datuk Seri Ahmad Faizal Azumu (PN-Bersatu)

P.064 IPOH TIMUR
Calon:
Ng Kai Cheong (BN)
Howard Lee Chuan How (PH-DAP)
Nor Afzainizam Salleh (PN-Bersatu)
Pengundi Berdaftar: 118,178
Penyandang: Wong Kah Woh (PH-PKR)

P.065 IPOH BARAT
Calon:
Luo Guo Nan (BN-MCA)
Kulasegaran (PH/DAP)
Chek Kwong Weng (PN/Gerakan)
Tan Sri M. Kayveas (Bebas)
Pengundi Berdaftar: 114,654
Penyandang: M. Kulasegaran (PH/DAP)

P.066 BATU GAJAH
Calon:
Teoh Chin Chong (BN)
Sivakumar (PH-DAP)
Woo Cheong Yuen (PN-Gerakan)
Pengundi Berdaftar: 111,896
Penyandang: V. Sivakumar (PH-DAP)

P.067 KUALA KANGSAR
Calon:
Datuk Maslin Sham Razman (BN-UMNO)
Dr. Ahmad Termizi Ramli (PH-Amanah)
Datuk Iskandar Dzulkarnain Abdul Khalid (PN-Bersatu)
Dr. Yusmalia Mohamad Yusof (GTA-Pejuang)
Pengundi Berdaftar: 46,985
Penyandang: Datuk Mastura Mohd. Yazid (BN-UMNO)

P.068 BERUAS
Calon:
Ding Siew Chee (BN-MCA)
Datuk Ngeh Koo Ham (PH-DAP)
Ong Kean Sing (PN-Gerakan)
Pengundi Berdaftar: 108,249
Penyandang: Datuk Ngeh Koo Ham (PH-DAP)

P.069 PARIT
Calon:
Datuk Mohd. Nizar Zakaria (BN-UMNO)
Nurthaqaffah Nordin (PH-Amanah)
Muhammad Ismi Mat Taib (PN-Pas)
Dr. Faizol Fadzli (GTA-Pejuang)
Pengundi Berdaftar: 47,915
Penyandang: Datuk Mohd. Nizar Zakaria (BN-UMNO)

P.070 KAMPAR
Calon:
Lee Chee Leong (BN-MCA)
Chong Zhemin (PH-DAP)
Janice Wong Oi Foon (PN-Gerakan)
Leong Cheok Laung (Warisan)
Pengundi Berdaftar: 89,894
Penyandang: Su Keong Siong (PH-DAP)

P.071 GOPENG
Calon: Tin Zhao Song (BN)
Muhammad Farhan Abdul Rahim (PN-Bersatu)
Tan Kar Hing (PH-PKR)
Balachandran (Warisan)
Pengundi Berdaftar: 143,657
Penyandang: Dr. Lee Boon Chye (PH-PKR)

P.072 TAPAH
Calon: Datuk Seri M. Saravanan (BN-MIC)
Datuk Muhammad Yadzan Mohammad (PN-Bersatu)
Saraswathy (PH-PKR)
Kathiravan (Bebas)
Mior Haidir (GTA-Pejuang)
Mohamed Akbar Yasin (Warisan)
Pengundi Berdaftar: 61,946
Penyandang: Datuk Seri M. Saravanan (BN-MIC)

P.073 PASIR SALAK
Calon: Khairul Azwan Harun (BN-UMNO)
Nik Omar Nik Abdul Aziz (PH)
Jamaluddin Yahya (PN-Pas)
Zairol Hizam Zakaria (GTA-Putra)
Pengundi Berdaftar: 74,761
Penyandang: Datuk Seri Tajuddin Abdul Rahman (BN-UMNO)

P.074 LUMUT
Calon:
Datuk Seri Dr. Zambry Abdul Kadir (BN-UMNO)
Datuk Dr. Mohd. Hatta Md. Ramli (PH-Amanah)
Komander (B) Nordin Ahmad Ismail (PN-Bersatu)
Mazlan Abd. Ghani (GTA-Pejuang)
Mohd. Isnin Ismail @Ibrahim Khan (Warisan)
Pengundi Berdaftar: 92,972
Penyandang: Datuk Dr. Mohd. Hatta Md. Ramli (PH-Amanah)

P.075 BAGAN DATUK
Calon:
Datuk Seri Dr. Ahmad Zahid Hamidi (BN-UMNO)
Datuk Seri Shamsul Iskandar Md. Akin (PH)
Dr. Muhammad Faiz Na’aman (PN-Bersatu)
Pengundi Berdaftar: 58,183
Penyandang: Datuk Seri Dr. Ahmad Zahid Hamidi (BN-UMNO)

P.076 TELUK INTAN
Calon:
Datuk T. Murugiah (BN)
Nga Kor Ming (PH-DAP)
Datuk Zainol Fadzi Paharudin (PN-Bersatu)
Pengundi Berdaftar: 87,222
Penyandang: Nga Kor Ming (PH-DAP)

P.077 TANJONG MALIM
Calon:
Chang Lih Kang (PH-PKR)
Datuk Dr. Mah Hang Soon (BN)
Datuk Nolee Ashilin Mohammed Radzi (PN-Bersatu)
Datuk Jamaluddin Mohd. Radzi (Bebas)
Izzat Johari (Bebas)
Amir Hamzah (GTA-Pejuang)
Pengundi Berdaftar:  93,873
Penyandang: Chang Lih Kang (PH-PKR)
KOSMO! ONLINE


Bomba selamatkan dua wanita cedera di atas Gunung Datuk
Oleh NOR AINNA HAMZAH

5 November 2022, 6:55 pm
REMBAU – Anggota bomba berjaya menyelamatkan dua pendaki yang cedera di atas Gunung Datuk di sini, petang tadi.
Dua wanita berusia 20-an itu mengalami kecederaan pada lutut menyebabkan tidak dapat meneruskan perjalanan.
Menurut Ketua Balai Bomba dan Penyelamat Kota, Pegawai Bomba Kanan (PBK) II, Moktar Mohamad berkata, pihaknya menerima panggilan kejadian pukul 4 petang sebelum sebuah jentera bersama anggota dikejarkan ke lokasi.
“Mangsa pertama ditemui pada ketinggian 200 meter dan mangsa kedua ditemui pada ketinggian 300 meter. Kedua-duanya cedera di lutut.
“Anggota memberikan rawatan awal kepada mangsa sebelum membawa mangsa turun ke kaki bukit. Operasi menyelamatkan kedua-dua mangsa telah selamat dijalankan,” katanya dalam satu kenyataan, hari ini. – KOSMO! ONLINE


PR15: Bersatu Jasin lumpuh
Oleh DIYANATUL ATIQAH ZAKARYA

5 November 2022, 5:31 pm
MELAKA – Parti Pribumi Bersatu Malaysia (Bersatu) Bahagian Jasin lumpuh selepas sebahagian besar pucuk kepimpinan mengumumkan keluar parti dalam satu sidang akhbar tergempar di Ayer Keroh, di sini, hari ini.
Turut sebulat suara membuat keputusan sama adalah Srikandi Bersatu di kesemua 24 cawangan di Jasin, cawangan di bawah Bahagian Hang Tuah Jaya dan Alor Gajah membabitkan kira-kira 320 ahli penggerak.
Timbalan Ketua Bahagian Jasin, Mustaffar Ahmad berkata, keputusan itu terpaksa diambil selepas meragui kedudukan serta hala tuju parti Bersatu di bawah kepimpinan Dr. Mohd. Yadzil Yaakub.
“Mesyuarat Bersatu Bahagian Jasin tidak pernah berjaya dilaksanakan termasuklah Persidangan Agung Tahunan Bahagian Jasin, jadi bagaimana kelemahan pentadbiran serta kegagalan di peringkat bahagian ini dilihat boleh memperkasakan Bersatu Melaka?.
“Kegagalan mengadakan program serta aktiviti parti bersama masyarakat diperingkat bahagian dan negeri adalah bukti nyata kegagalan beliau memimpin Bersatu Melaka,”katanya pada sidang akhbar di Ayer Keroh di sini, hari ini.
Tambahnya, antara pimpinan tertinggi bahagian itu yang melepaskan jawatan termasuk Timbalan Ketua Bahagian, Setiausaha Bahagian serta semua jawatankuasa bahagian.

Mengulas lanjut beliau berkata, Ketua Badan Pimpinan Bersatu itu juga dilihat gagal mempertahankan kerusi-kerusi Bersatu yang berpeluang menang pada Pilihan Raya Umum Ke-15 (PRU15), sebaliknya dilepaskan kepada rakan komponen seperti kejadian di Parlimen Tangga Batu dan Parlimen Jasin.
Sementara itu, Ketua Srikandi Bersatu negeri, Azalina Abdul Rahman memberitahu, keputusan keluar parti dan melepaskan semua jawatan disandangnya adalah kekecewaan yang dizahirkan berhubung tindakan Bersatu mengenepikan pelapis sendiri sebagai calon pada PRU15.
“Menghairankan calon PRU15 bagi Perikatan Nasional (PN) ini bukanlah ahli kepada mana-mana parti komponen tetapi telah diangkat dari parti musuh sendiri yang kecewa namanya tidak berada dalam senarai calon parti mereka.
“Dalam keghairahan Perikatan Nasional (PN) untuk menang, tergambar golongan wanita dipinggirkan yang mana jumlah calon wanita tidak sampai sembilan peratus daripada jumlah kedudukan kerusi di Semenanjung,” katanya.
Katanya, dengan keputusan itu Srikandi Bahagian Jasin telah terbubar apabila keseluruhan struktur sepakat meletakkan jawatan, begitu juga struktur jawatan lantikan di peringkat negeri. – KOSMO! ONLINE


Dua sekawan dicekup, tak sempat edar 18,000 biji pil kuda
Oleh ROHANA ISMAIL

5 November 2022, 5:00 pm
KOTA BHARU – Dua sekawan dicekup selepas dipercayai terlibat dalam kegiatan mengedar sebanyak 18,000 biji pil kuda bernilai RM180,010 di pekarangan sebuah stesen minyak di Jalan Hamzah di sini semalam.
Suspek pertama yang berusia 24 tahun ditahan pada pukul 2.20 pagi manakala rakannya yang berusia 49 tahun pula diberkas kira-kira 25 minit kemudian di lokasi sama.
Ketua Polis Kelantan, Datuk Muhamad Zaki Harun berkata, siasatan awal mendapati, suspek pertama berada di dalam sebuah kereta jenis Hyundai dipercayai sedang menunggu rakannya iaitu suspek kedua di stesen minyak berkenaan.
Menurutnya, polis terus melakukan serbuan ke atas kereta tersebut sebelum menemui tiga bungkusan kertas mengandungi 18,000 biji pil kuda dan satu botol berisi 0.3 liter air ketum di ruang hadapan.
“Selain itu, polis turut merampas wang tunai sebanyak RM523 dan seutas jam tangan Rolex bersama suspek.
“Selang 25 minit kemudian, seorang lelaki dipercayai rakan suspek datang ke kereta tersebut untuk bertemunya. Siasatan mendapati, lelaki itu mempunyai kaitan dengan suspek dalam kegiatan pengedaran pil kuda tersebut,” katanya pada sidang akhbar di Ibu Pejabat Polis Kontinjen (IPK) Kelantan di sini hari ini.

Menurutnya, kedua-dua suspek ditahan reman selama tujuh hari bermula semalam sehingga 10 November ini dan kes disiasat mengikut Seksyen 39B Akta Dadah Berbahaya 1952. – KOSMO! ONLINE


PRU15: Liow Tiong Lai hadapi saingan 5 penjuru di Parlimen Bentong
Oleh SALEHUDIN MAT RASAD

5 November 2022, 5:06 pm
BENTONG – Bekas Presiden MCA, Tan Sri Liow Tiong Lai yang membuat kemunculan semula bagi merampas Parlimen Bentong berhadapan saingan lima penjuru merebut Parlimen Bentong dalam Pilihan Raya Umum ke-15 (PRU15).
Tiong Lai akan berhadapan dengan calon Pakatan Harapan (PH), Young Syefura Othman, Datuk Roslan Hassan (PN) dan dua calon Bebas iaitu Wong Tack dan Achik Khalil.
Senarai nama calon bertanding kerusi Parlimen itu diumumkan oleh Pengurus Pilihan Raya Parlimen Bentong, Mohd Khuzaidi Harun.
Dalam pada itu Tiong Lai berkata, beliau akan terus membangunkan daerah Bentong dan meneruskan projek yang terhenti demi kebaikan rakyat.
Katanya misi BN merampas Parlimen Bentong sangat cerah dengan sokongan rakyat  termasuk pengundi muda.-KOSMO! ONLINE


Beruang pecah masuk kedai curi biskut
Oleh KOSMO!

5 November 2022, 5:30 pm
SACRAMENTO, CALIFORNIA – Sebuah rakaman video menjadi tular di media sosial kerana memaparkan gelagat seekor beruang menceroboh sebuah kedai roti dan memakan biskut yang baru siap dibakar, lapor akhbar Daily Star semalam.
Beruang itu dirakam merayau-rayau di dalam kedai Nestle Toll House Cafe by Chip di South Lake Tahoe, California untuk mengambil biskut sekitar pukul 7 malam (waktu tempatan) pada Rabu lalu.
Gambar dan video itu dirakam oleh seorang pekerja ketika mereka menunggu polis tiba.
Saluran televisyen KCRA melaporkan bahawa sebilangan pelanggan sedang berada di dalam kedai ketika beruang itu masuk. Polis kemudian berjaya menghalau ia keluar dari premis berkenaan.
Kejadian itu tular beberapa bulan selepas seekor beruang coklat menyelinap masuk ke dalam dapur rumah seorang penduduk dan merampas kek coklat yang baru dibakar.
“Ia kelihatan seperti seseorang dalam pakaian beruang. Dapur saya agak rosak. Kek coklat yang baru dibakar untuk acara berbeku pada hari itu terpaksa dibuang,” kata pemilik rumah itu kepada KCRA. – Agensi


PRU15: Masa untuk raikan pesta demokrasi – Reezal Merican
Oleh ISWAN SHAFIQ ISA

5 November 2022, 5:23 pm
SEBERANG PERAI – Calon Barisan Nasional (BN), Datuk Seri Reezal Merican Naina Merican menganggap saingan empat penjuru di kerusi Parlimen Kepala Batas pada Pilihan Raya Umum ke-15 (PRU15) ini umpama satu pesta demokrasi.
Justeru, beliau yang juga Ketua UMNO Bahagian Kepala Batas mengalu-alukan penyertaan daripada pelbagai parti politik yang berminat untuk bertanding di kerusi berkenaan.
“Kita raikan pesta demokrasi ini dengan sebaik mungkin, insya-Allah,” katanya yang juga penyandang kerusi tersebut sejak dua penggal lalu.
Beliau ditemui selepas selesai sesi pengumuman nama calon yang bertanding untuk kerusi Parlimen P041 Kepala Batas, hari ini.
Selain Reezal Merican, calon lain yang bertanding untuk kerusi berkenaan ialah Dr. Siti Mastura Muhammad, 33, iaitu calon Pas yang kini merupakan Ketua Penerangan Wanita Perikatan Nasional (PN) negeri.
Turut bersaing ialah jurutera berusia 26 tahun dari Parti Ikatan Demokratik Malaysia (Muda) yang bertanding atas tiket Pakatan Harapan (PH) iaitu Muhammad Danial Abdul Majeed dan Presiden parti Barisan Jemaah Islamiah Se-Malaysia (Berjasa) negeri, Hamidi Abu Hassan dari parti Gerakan Tanah Air (GTA) yang mewakili Parti Pejuang Tanah Air (Pejuang).

Dalam pada itu, Siti Mastura berkata, peluang bertanding untuk kerusi Parlimen Kepala Batas buat kali kedua berturut-turut akan dimanfaatkannya dengan sebaik mungkin.
“Sebagai satu-satunya calon wanita PN di Pulau Pinang, semestinya saya berbangga kerana terpilih dan akan bekerja keras selepas ini,” katanya.
Bagi calon termuda, Muhammad Danial pula, usia bukan penghalang untuknya bertanding di kerusi yang disifatkan sebagai kubu kuat BN sejak 1978 itu.
“Kalau boleh, saya berhasrat untuk mengangkat lebih banyak suara anak muda di Parlimen jika terpilih sebagai wakil rakyat nanti.
Seorang lagi calon, Hamidi turut teruja untuk bertanding buat kali kedua selepas pertama kali berbuat demikian pada pilihan raya umum 2013 di kawasan Parlimen Padang Serai, Kedah.
“Misi saya adalah untuk menambahbaik mutu perkhidmatan dalam kerajaan selain memastikan tidak wujud penyalahgunakan kuasa,” ujar beliau. – KOSMO! ONLINE


PRU15: Ismail dan Shahaniza berentap dalam saingan empat penjuru di Maran
Oleh ABDUL RASHID ABDUL RAHMAN

5 November 2022, 5:19 pm
MARAN – Kerusi Parlimen Maran bakal menyaksikan pertembungan utama antara bekas penyandangnya, Datuk Seri Dr. Ismail Abd. Muttalib yang mewakili Perikatan Nasional (PN) dan calon Barisan Nasional (BN), Datuk Seri Shahaniza Shamsuddin dalam Pilihan Raya Umum Ke-15 (PRU15).
Selain dua pemimpin itu kerusi Parlimen itu turut ditandingi oleh calon Pakatan Harapan (PH), Ahmad Shuhor Awang dan calon Bebas, Muhamad Hafiz Ishak.
Ismail membuat kejutan selepas diumumkan Presiden Pas, Tan Sri Abdul Hadi Awang baru-baru ini bahawa beliau akan mempertahankan kerusi Parlimen Maran atas tiket PN selepas tidak dicalonkan semula BN.
Ismail menjadi Ahli Parlimen Maran selama empat penggal bermula 2004 dan dalam tsunami politik PRU-14 lalu beliau menang kerusi Parlimen Maran dengan majoriti 3,763 undi.
Bagi kerusi Dewan Undangan Negeri (DUN) Luit, pertandingan tiga penjuru bakal berlangsung iaitu calon BN, Jamaluddin Md. Marzuki, calon PN, Mohd Sofian Abd Jalil dan Mohd Afandi Abd. Rani daripada PH.
DUN Kuala Sentul menyaksikan persaingan tiga penjuru iaitu Mohd. Khairuddin Mohd. Ali Hanafiah (BN), calon PN, Datuk Jasri Jamaludin dan calon PH, Amran Tahir.

Kerusi DUN Chenor pula menampilkan pertembungan tiga penjuru antara calon PH, Nor Hisham Mohd. Sukie, Saiful Anuar Mokhtar daripada BN dan calon PN, Mujibur Rahman.
Pengumuman calon terlibat dilakukan oleh Pegawai Pengurus Parlimen Maran yang juga Pegawai Daerah Maran, Datuk Sharuddin Jali. – KOSMO! ONLINE